text:
ISSN 2229-547X VIDEHA
'विदेह' १२० म अंक १५
दिसम्बर २०१२ (वर्ष ५ मास ६० अंक १२०)
ऐ अंकमे अछि:-
३.८.बिन्देश्वर ठाकुर- गीत-गजल-कविता
विदेह मैथिली पोथी
डाउनलोड साइट
VIDEHA MAITHILI BOOKS FREE
DOWNLOAD SITE
विदेह ई-पत्रिकाक सभटा पुरान
अंक ( ब्रेल, तिरहुता आ
देवनागरी मे ) पी.डी.एफ. डाउनलोडक लेल नीचाँक लिंकपर उपलब्ध अछि। All the
old issues of Videha e journal ( in Braille, Tirhuta and Devanagari versions )
are available for pdf download at the following link.
ब्लॉग "लेआउट" पर
"एड गाडजेट" मे "फीड" सेलेक्ट कए "फीड यू.आर.एल."
मे http://www.videha.co.in/index.xml टाइप केलासँ सेहो विदेह फीड प्राप्त कए सकैत छी। गूगल रीडरमे पढ़बा लेल http://reader.google.com/ पर जा कऽ
Add a Subscription बटन क्लिक करू आ खाली स्थानमे http://www.videha.co.in/index.xml पेस्ट करू आ Add बटन दबाउ।
विदेह रेडियो:मैथिली कथा-कविता
आदिक पहिल पोडकास्ट साइट
मैथिली देवनागरी वा
मिथिलाक्षरमे नहि देखि/ लिखि पाबि रहल छी,
(cannot see/write Maithili in Devanagari/ Mithilakshara follow links below or
contact at ggajendra@videha.com) तँ एहि हेतु नीचाँक लिंक सभ पर
जाउ। संगहि विदेहक स्तंभ मैथिली भाषापाक/ रचना लेखनक नव-पुरान अंक पढ़ू।
http://devanaagarii.net/
http://kaulonline.com/uninagari/
(एतए बॉक्समे ऑनलाइन देवनागरी टाइप करू, बॉक्ससँ
कॉपी करू आ वर्ड डॉक्युमेन्टमे पेस्ट कए वर्ड फाइलकेँ सेव करू। विशेष जानकारीक लेल
ggajendra@videha.com पर सम्पर्क करू।)(Use Firefox
4.0 (from WWW.MOZILLA.COM )/ Opera/ Safari/ Internet
Explorer 8.0/ Flock 2.0/ Google Chrome for best view of 'Videha' Maithili
e-journal at http://www.videha.co.in/ .)
Go to the link below for
download of old issues of VIDEHA Maithili e magazine in .pdf format and
Maithili Audio/ Video/ Book/ paintings/ photo files. विदेहक पुरान
अंक आ ऑडियो/ वीडियो/ पोथी/ चित्रकला/ फोटो सभक फाइल सभ (उच्चारण, बड़ सुख सार आ दूर्वाक्षत मंत्र सहित) डाउनलोड करबाक हेतु नीचाँक लिंक पर
जाउ।
VIDEHA ARCHIVE विदेह आर्काइव
ज्योतिरीश्वर पूर्व महाकवि विद्यापति। भारत आ नेपालक माटिमे पसरल
मिथिलाक धरती प्राचीन कालहिसँ महान पुरुष ओ महिला लोकनिक कर्मभमि रहल अछि। मिथिलाक
महान पुरुष ओ महिला लोकनिक चित्र 'मिथिला रत्न' मे देखू।
गौरी-शंकरक पालवंश कालक मूर्त्ति, एहिमे
मिथिलाक्षरमे (१२०० वर्ष पूर्वक) अभिलेख अंकित अछि। मिथिलाक भारत आ नेपालक माटिमे
पसरल एहि तरहक अन्यान्य प्राचीन आ नव स्थापत्य, चित्र,
अभिलेख आ मूर्त्तिकलाक़ हेतु देखू 'मिथिलाक खोज'
मिथिला, मैथिल आ मैथिलीसँ सम्बन्धित सूचना,
सम्पर्क, अन्वेषण संगहि विदेहक सर्च-इंजन आ
न्यूज सर्विस आ मिथिला, मैथिल आ मैथिलीसँ सम्बन्धित वेबसाइट
सभक समग्र संकलनक लेल देखू "विदेह सूचना संपर्क अन्वेषण"
विदेह जालवृत्तक डिसकसन फोरमपर जाउ।
"मैथिल
आर मिथिला" (मैथिलीक सभसँ लोकप्रिय जालवृत्त) पर जाउ।
1.संपादकीय
१
विदेह भाषा सम्मान 2012-13
अनुवाद पुरस्कार 2013, युवा पुरस्कार 2012 आ 2013 फेलो (समग्र योगदान) क लेल विदेह सम्मानक
घोषणा
2013 फेलो (समग्र योगदान)क विदेह
सम्मान- श्री राजनन्दन लालदास केँ। युवा पुरस्कार 2012- श्रीमति
ज्योति सुनीत चौधरीकेँ “अर्चिस” कविता-हाइकू
संग्रह लेल। अनुवाद पुरस्कार 2013- श्री नरेश कुमार विकलकेँ मराठी
उपन्यास “ययाति”क मैथिली अनुवाद लेल।
मूल पुरस्कार 2012 आ बाल साहित्य पुरस्कार 2
012 लेल विदेह सम्मानक घोषणा पहिनहिये
भ’ गेल अछि।
विदेह भाषा सम्मान २०१२-१३ (वैकल्पिक साहित्य अकादेमी पुरस्कारक
रूपमे प्रसिद्ध)
1.विदेह समानान्तर साहित्य अकादेमी फेलो पुरस्कार 2012
2012 श्री राजनन्दन लाल दास (समग्र योगदान लेल)
2.विदेह भाषा सम्मान २०१२-१३ (वैकल्पिक साहित्य अकादेमी पुरस्कारक
रूपमे प्रसिद्ध)
२०१२ बाल साहित्य पुरस्कार - श्री जगदीश प्रसाद मण्डल केँ “तरेगन” बाल प्रेरक विहनि कथा संग्रह
२०१२ मूल पुरस्कार - श्री राजदेव मण्डलकेँ "अम्बरा"
(कविता संग्रह) लेल।
2012 युवा पुरस्कार- श्रीमती ज्योति सुनीत चौधरीक “अर्चिस” (कविता संग्रह)
2013 अनुवाद पुरस्कार- श्री नरेश कुमार विकल "ययाति"
(मराठी उपन्यास श्री विष्णु सखाराम खाण्डेकर)
२
फणीश्वर नाथ रेणु
एकटा लोकगीतक विद्यापति
भूमिका
महाकवि विद्यापतिपर “खोज”करैत काल हमरा लागल जे एक अध्यायक
शीर्षक राख’ पड़त- “खेतिहर-बोनिहार आ
बहलमानक कवि विद्यापति”। कारण पूर्णियाँ-सहरसाक इलाकामे आइयो
विद्यापतिक पदावली गाबि-गाबि क’ भाव देखाक’ नाचैबलाक मण्डली सभ अछि। ऐ मण्डली सभक नायक महिसवार, चरबाह आ गाड़ीक बहलमाने होइ छथि प्रायः। मैथिल पण्डित लोकनिसँ पुछलौं
, ई कोना भेल? बजला, अहाँ कोन फेरामे पड़ल छी? अही सभ मूर्खक कारण आइ विद्यापतिक दुर्दशा भ’ रहल
अछि। ऐ मामूली लोक सभक मोनमे जखन एलै विद्यापतिक नामपर “चारिटा
पदावली” जोड़ि देलक। ..अहाँ दिग्भ्रमित भ’ रहल छी।.. मिथिलाक पण्डितक वर्जना-वाणीपर कान-बात नै दैत हम सहर्ष सहरसा
(बा सहर्षा?) यात्राक तैयारी शुरू क’ देलौं।
..कनचीरा गाम एकटा एहन गाम अछि जइपर दू-दू जिलाक जिला अधिकारीक शासन चलैत अछि।
अदहा गाम सहरसामे, अदहा गाम पूर्णियाँमे।
... कनचीराक विद्यापति-मण्डलीक नाम दुनू जिलाक लोक लै छथि। ... जइ
दिन कनचीरा गाम पहुँचलौं, गाममे एकटा अघट घटना घटित भ’
गेल रहै। दस सालसँ इलाकाक प्रतिनिधित्व करैबला नेताजी चुनावमे चितंग
भ’ गेल रहथि। तइ द्वारे ओइ राति नाच-गानक दोसरे मतलब निकालल
जा सकै छल, ऐ डरे “विद्यापति-मण्डली”क नायक जनकदास नाच करबाक अनुमति नै देलनि।
दोसर राति ओ बड्ड खुशामद करेलाक बाद अनुमति देलनि। नायक जनकदास बड्ड
तर्क-वितर्क केलाक बाद घुमा-फिरा क’ दोहरा-तेहरा क’ कहलनि, “विद्यापति- नाच” क
जन्म हुनके परिवारमे पहिले-पहिल भेल। विस्तारसँ ओ कहियो किछु नै कहलनि। आ हुनका
जखन ई विश्वास भ’ गेलनि जे “विद्यापति
नाच मण्डली”क नामपर खर्च करबा लेल हजार- दू हजार टाका सरकारक
खजानासँ ल’ क’ हम नै बहराएल छी,
तखन ओ मृदंगपर थाप देलनि। राति भरि नाच देखैत रहलौं। गाए चरबैबला
छौड़ा, साड़ी पहीर विरहिनी राधा बनि गेलि आ कानि-कानि गाबए
लागलि- “कतेक दिवस हरि खेपब हो, तुम
एसकरि नारी!” दोसर दिन, जनकदाससँ ऐ
नाचक उत्पत्तिक इतिहास पुछलौं तँ ओ बाजल- नै जानि कहियासँ ऐ नाचक मूलगैनी हमरा
परिवारमे चलैत आबि रहल अछि। जनकदासक ऐ उदासीक कारण छल- हमर टेपरेकार्डर।..
चुप्पे-चुप्पे सभ गीत फीतामे अहाँ भरि लेलौं, चलाकीसँ।
मंगनीमे अपन काज सुतारि लेलौं अहाँ? आ, अंतिममे पचास टाका नगदी देलाक बादो ओ हमर ऐ प्रश्नक कोनो उत्तर नै देलनि
कि खेतिहर-बोनिहार, चरवाह आ बहलमान सभ कहिया आ केना
विद्यापतिक पदावलीकेँ गाबि-गाबि नाचब प्रारम्भ केलनि। जनकदासक पलानीमे पुआरपर पड़ल
रही दिन भरि, ओकरा दया नै लगलै। ओकर मसोमात जवान बेटी हमरा
दिससँ पैरवी केलक, तखनो ओ नै पसिझल, अपन
खानदानीक “हँसी” करबैबला गप के “गजट” मे “छापी” कराब’ चाहत? बुरहा जनकदास बड़द
खोलि चरबै लेल चलि गेला। हम ओकर पलानीमे पड़ल रहलौं आ तकर बादे एकटा खिस्सा सुनलौं
बा सपना देखलौं बा “भ्रम”मे पड़ि गेलौं-
ई नै कहि सकै छी।
३
की मैथिली मात्र मैथिल ब्राह्मणक भाषा छी?
सेन्टर फॉर स्टडी ऑफ इण्डियन ट्रेडिशन्स- मैथिली साहित्यसँ ऐ
संस्थाक की सरोकार छै? विद्यापति सेवा संस्थान आ चेतना समिति
राजनैतिक संस्था अछि- पागबला संस्कृत आ अवहट्ठक विद्यापतिक
सालाना विद्यापति पर्व करबाक अतिरिक्त एकर सभक की काज छै? ऑल
इण्डिया मैथिली साहित्य समितिक पड़ोसीयोकेँ पता नै छै जे ई संस्था छैहो बा नै,
जयकान्त मिश्रक मृत्युक बाद ऐ संस्थाक मान्यता बरकरार किए छै,
की जयकान्त मिश्रक मैथिली लेल कएल अहसानक पारिश्रमिक हुनकर बेटी-जमाए लऽ रहल छथि। अखिल भारतीय मैथिली साहित्य परिषद की अछि आ एम.बी.बी.एस. डॉक्टर, जिनका साहित्यसँ कोनो सरोकार नै छन्हि,
किए वोटक अधिकार लेल ऐ मुइल संस्थाक पता अपन नामसँ दै लेल तैयार भेल
छथि। मिथिला सांस्कृतिक परिषद तँ विद्यापतिकेँ पागबला फोटो पहिरा कऽ विद्यापतिक नै
मैथिलीक यज्ञोपवीत संस्कार करबाक दोषी अछिये। तँ की ई मैथिल ब्राह्मणक खाँटी
संस्था सभ मैथिलीकेँ मैथिल ब्राह्मणक भाषा बनबै लेल (साहित्य
अकादेमी दिल्लीमे) मात्र वोट आ कब्जाक राजनीतिक अन्तर्गत
साहित्य अकादेमीक मैथिली कन्वीनर चुनबाक लेल संस्थाक रूपमे काज कऽ रहल अछि,
आ तेँ अस्तित्वमे अछि?
की मैथिली मात्र मैथिल ब्राह्मणक भाषा अछि?
साहित्य अकादेमी, दिल्लीक पुरस्कारक बँटवारा (!!!) देखी तँ
उत्तर की अछि?
(कुल बँटवारा ४३ बेर- २०११ धरि)
मैथिल ब्राह्मण -३६ बेर!!
कायस्थ-५ बेर
राजपूत-२ बेर
गएर सवर्ण- 0000 बेर!!!!
१९६६- यशोधर झा (मिथिला वैभव, दर्शन) मैथिल ब्राह्मण
१९६८- यात्री (पत्रहीन नग्न गाछ, पद्य) मैथिल ब्राह्मण
१९६९- उपेन्द्रनाथ झा “व्यास” (दू पत्र,
उपन्यास) मैथिल ब्राह्मण
१९७०- काशीकान्त मिश्र “मधुप” (राधा
विरह, महाकाव्य) मैथिल ब्राह्मण
१९७१- सुरेन्द्र झा “सुमन” (पयस्विनी,
पद्य) मैथिल ब्राह्मण
१९७३- ब्रजकिशोर वर्मा “मणिपद्म” (नैका
बनिजारा, उपन्यास) कर्ण कायस्थ
१९७५- गिरीन्द्र मोहन मिश्र (किछु देखल किछु सुनल, संस्मरण) मैथिल ब्राह्मण
१९७६- वैद्यनाथ मल्लिक “विधु” (सीतायन,
महाकाव्य) कर्ण कायस्थ
१९७७- राजेश्वर झा (अवहट्ठ: उद्भव ओ विकास, समालोचना) मैथिल
ब्राह्मण
१९७८- उपेन्द्र ठाकुर “मोहन” (बाजि उठल मुरली,
पद्य) मैथिल ब्राह्मण
१९७९- तन्त्रनाथ झा (कृष्ण चरित, महाकाव्य) मैथिल
ब्राह्मण
१९८०- सुधांशु शेखर चौधरी (ई बतहा संसार, उपन्यास) मैथिल ब्राह्मण
१९८१- मार्कण्डेय प्रवासी (अगस्त्यायिनी, महाकाव्य) मैथिल
ब्राह्मण
१९८२- लिली रे (मरीचिका, उपन्यास) मैथिल ब्राह्मण
१९८३- चन्द्रनाथ मिश्र “अमर” (मैथिली
पत्रकारिताक इतिहास) मैथिल ब्राह्मण
१९८४- आरसी प्रसाद सिंह (सूर्यमुखी, पद्य) गएर ब्राह्मण-
राजपूत
१९८५- हरिमोहन झा (जीवन यात्रा, आत्मकथा) मैथिल ब्राह्मण
१९८६- सुभद्र झा (नातिक पत्रक उत्तर, निबन्ध) मैथिल ब्राह्मण
१९८७- उमानाथ झा (अतीत, कथा) मैथिल ब्राह्मण
१९८८- मायानन्द मिश्र (मंत्रपुत्र, उपन्यास) मैथिल ब्राह्मण
१९८९- काञ्चीनाथ झा “किरण” (पराशर, महाकाव्य) मैथिल ब्राह्मण
१९९०- प्रभास कुमार चौधरी (प्रभासक कथा, कथा) मैथिल ब्राह्मण
१९९१- रामदेव झा (पसिझैत पाथर, एकांकी) मैथिल ब्राह्मण
१९९२- भीमनाथ झा (विविधा, निबन्ध) मैथिल ब्राह्मण
१९९३- गोविन्द झा (सामाक पौती, कथा) मैथिल ब्राह्मण
१९९४- गंगेश गुंजन (उचितवक्ता, कथा) मैथिल ब्राह्मण
१९९५- जयमन्त मिश्र (कविता कुसुमांजलि, पद्य) मैथिल ब्राह्मण
१९९६- राजमोहन झा (आइ काल्हि परसू, कथा संग्रह) मैथिल
ब्राह्मण
१९९७- कीर्ति नारायण मिश्र (ध्वस्त होइत शान्तिस्तूप, पद्य) मैथिल ब्राह्मण
१९९८- जीवकान्त (तकै अछि चिड़ै, पद्य) मैथिल ब्राह्मण
१९९९- साकेतानन्द (गणनायक, कथा) मैथिल ब्राह्मण
२०००- रमानन्द रेणु (कतेक रास बात, पद्य)कर्ण कायस्थ
२००१- बबुआजी झा “अज्ञात” (प्रतिज्ञा
पाण्डव, महाकाव्य) मैथिल ब्राह्मण
२००२- सोमदेव (सहस्रमुखी चौक पर, पद्य) कायस्थ
२००३- नीरजा रेणु (ऋतम्भरा, कथा) मैथिल ब्राह्मण
२००४- चन्द्रभानु सिंह (शकुन्तला, महाकाव्य) गएर ब्राह्मण-
राजपूत
२००५- विवेकानन्द ठाकुर (चानन घन गछिया, पद्य) मैथिल ब्राह्मण
२००६- विभूति आनन्द (काठ, कथा) मैथिल ब्राह्मण
२००७- प्रदीप बिहारी (सरोकार, कथा)कर्ण कायस्थ
२००८- मत्रेश्वर झा (कतेक डारि पर, आत्मकथा) मैथिल ब्राह्मण
२००९- स्व.मनमोहन झा (गंगापुत्र, कथासंग्रह) मैथिल
ब्राह्मण
२०१०-श्रीमति उषाकिरण खान (भामती, उपन्यास) मैथिल ब्राह्मण
२०११- श्री उदयचन्द्र झा "विनोद" (अपक्ष, कविता संग्रह) मैथिल ब्राह्मण
गजेन्द्र ठाकुर
ggajendra@videha.com
आशीष अनचिन्हार- माहिया
हम प्रयासरत
छलहुँ जे लघु-दीर्घ निर्णय भाग-२ एही अंकमे आबए मुदा कनेक नमहर चर्चा हेबाक कारणें
बेसी समय लागि रहल छै..... तँए ऐ खेप एकटा नव विधापर गप्प करी। ऐ विधाक नाम थिक
" माहिया " । ई विधा मूलतः पंजाबी साहित्य केर थिक आ पंजाबीसँ उर्दूमे
आएल आ तकरा बाद सभ भाषामे पसरल। ई विधा मात्र तीन पाँति केर होइत छै जाहिमे पहिल
पाँतिमे 12
मात्रा दोसरमे 10 मात्रा आ फेर तेसरमे 12
मात्रा होइत छै आ सङ्गे-सङ्ग पहिल पाँति आ तेसर पाँतिमे काफिया (
तुकान्त ) होइत छै... तँ देखी एकर संरचनाकेँ------
पंजाबीमे
माहियाक पहिल पाँतिक संरचना अधिकांशतः 2211222 अछि मने
दीर्घ-दीर्घ-लघु-लघु-दीर्घ-दीर्घ-दीर्घ।
तेनाहिते
दोसर पाँतिक संरचना अछि 211222
दीर्घ-लघु-लघु-दीर्घ-दीर्घ-दीर्घ
आ
फेर तेसर पाँतिक संरचना पहिल पाँतिक बराबर अछि मने 2211222 मने
दीर्घ-दीर्घ-लघु-लघु-दीर्घ-दीर्घ-दीर्घ।
ओना
ई अधिकांश संरचना अछि। ऐकेँ अलावे किछु हेड़-फेड़क संग आन-आन संरचना सेहो भेटैत
अछि। मुदा ई निश्चित छै जे हरेक पाँतिमे दीर्घक बेसी संख्या रहने
लयमे ई खूब आबि जाइत छै
माहिया
छन्दमे अर्थक चारि तरहें विस्तार होइत छै...
१)
या तँ पहिल आ दोसर पाँति मीलि कए एकटा अर्थकेँ ध्वनित करै आ तेसर पाँति अलग रहै,
२)
या तँ दोसर पाँति आ तेसर पाँति मीलि कए कएटा अर्थकेँ द्वनित करै आ पहिल पाँति अलग
रहै,
३)
या तीनू पाँति मीलि कए एकटा अर्थकेँ ध्वनित करै
४)
या दोसर पाँति एहन होइ जे पहिलो पाँति सङ्ग मीलि अलग अर्थ दै वा तेसर पाँति सङ्ग
मीलि अलग अर्थ दै।
माहिया
छन्दक स्थायी अधार श्रृगांर रस थिक मुदा आधुनिक समयमे ई हरेक विषयमे लिखल जाइत
अछि। उदाहरण स्वरूप देखू हमर दूटा माहिया---
१)
तीरसँ ने तरुआरिसँ
हम
डरै छी आब
हुनक
नजरिकेँ मारिसँ
२)
डोलैए मोन हमर
उठल
आँखिसँ भाइ
करेज
मथैए हमर
मैथिलीमे
ई माहिया छन्द अज्ञात अछि.. आउ एकरो आगू बढ़ाएल जाए..... खास कए जे कवि श्रृगांर
रसमे भीजल रहै छथि।
जगदीश प्रसाद मण्डल
लघुकथा-
इमानदार
घूसखोर
चुनमुन
बाबूकेँ सभ जनैत, चाहे ओ आम आदमी होथि वा कचहरीक वकील, मुंशी, किरानी, चाहे इनटेलिजेन्स विभागक अफसर होथि वा
प्रशासनिक, जे ओहन घूसखोर जिला भरिमे कियो नै छथि मुदा ईहो सभ जनैत छथि जे जिनगीमे
कहियो अपन इमान नै डिगौलनि।
जिला सत्र न्यायालयक प्रथम श्रेणीक जज चुनमुन बाबू छथि।
अोना हुनकर असल नाओं सुरेन्द्र प्रसाद
छियनि मुदा दादीक पहिल पोता रहने उपहार देल नाओं चुनमुन छियनि जे पछाति बाबू
जोड़ा गेलनि। उर्फ कए कऽ अपनो चुनमुन बाबू लिखते छथि जे नेमप्लेटमे सेहो छन्हि।
ओना बहुतो, प्रेमचंद आ दिनकरजी सन भेलाह जिनकर असली नाओंसँ बेसी लोक उपनामेकेँ
जनैत छन्हि।
बच्चेसँ चुनमुन बाबू इमानदारीक िनर्वहन करैत आएल छथि जेकर
फलाफल सेहो जीवितेमे भेट रहल छन्हि। पढ़ै-लिखैमे एते इमानदार रहलाह जे कहियो
मौलिक रचना छोड़ि नोट-फोटक सहारा नै लेलनि। जइसँ सभ दिन नीक रिजल्ट होइत
रहलनि। ओना सुभ्यस्त परिवार रहने कहियो अर्थक अभाव सेहो नहिये भेलनि। मुदा
अपनो पढ़ैमे एते इमानदारी रखैत छलाह जे शिक्षकसँ परिवार धरि नजरिमे रहलाह।
एम.ए; एल.एल.बी.
कए प्रथम श्रेणी जिला सत्र न्यायाधीश बनलाह।
चारि भाँइक बीच सए बीघासँ ऊपरे जमीन
छन्हि जइमे तीन भाँइ नोकरी करै छथि आ एक भाँइ देवेन्द्र प्रसाद गिरहस्थी करै
छथि। गिरहस्थीक अर्थ खाली खेतिये करब नै, बल्कि परिवारकेँ संचालित करब सेहो होइत, जे छलनि। नोकरिहरो भाँइ सभकेँ नै बूझि पड़नि जे खानदानी परिवारमे कनियो
कतौ घून-घान आकि दिवार-गराड़ लागल अछि। परिवारक ऐ काजमे चुनमुन बाबूक विचार
काज केलकनि। ओहए कहलखिन जे जखन हम सभ तीनू भाँइ नोकरी करै छी तखन खेत आ परिवार
देवेन्द्रक भेलनि, जइ दिन हमसभ रिटायर भेलापर आएब तइ दिन
अगिला विचार करब। मनमे ईहो रहनि जे जखने हम सभ खेत बाँटि लेब तखने ढेर तरहक बिहंगरा
उठत। एक तँ ओहिना जमीन जाल छी तइपर भैयारीक तँ आरो महाजाल। जे सम्पति आइ धरि
मान-प्रतिष्ठा बनल रहल अछि वहए गाड़ा-घेघ बनि सभटाकेँ धोइ-पोछि एकबट्ट कऽ
देत। जखन जिनगीमे माने-प्रतिष्ठा नै तखन जिनगियो तँ एक्सपायर डेटक दबाइसँ
बेसी किछु नै।
एक तँ अोहुना समए िनर्धारित
अछि जे कते उमेरमे बेटाक बिआह आ कते उमेरमे बेटीक बिअाह करक चाही, तहूमे देहक लक्षण आगूमे ढाढ़ भऽ जाइ छै। से सुरेन्द्रक पिता गौड़ीनाथ
सेहो केलनि। जखन सुरेन्द्र प्रसाद बी.ए.मे पढ़ैत छलाह तखने बिआह कऽ देलखिन।
कहैले तँ ईहो अछि जे जखन पढ़ि-िलखि अपना पएरपर ठाढ़ भऽ जाइ तखन बिआह करैक चाही,
मुदा जइठाम पएरपर ठाढ़ होइक बेवस्थे नै रहत तइठाम कि सभ अविवाहित
बनि बबाजिये भऽ जाए। कओलेजक अवस्थामे सुरेन्द्र प्रसाद रहथि मुदा मिसियो भरि
मनमे नै उठलनि जे अखन बिआह अनुचित हएत। साहित्यसँ दिलचस्पी रहबे करनि
तहूमे मध्ययुगीन साहित्यसँ बेसी रहलनि तँए मनमे चप-चपिये रहनि। पितोक मनमे
कहियो दहेजक लोभ नै उठलनि जे नीक शिक्षा पाबि नीक नोकरी भेटलापर नीक दहेजो
भेटै छै। सामान्य गिरहस्त परिवार जकाँ अपन दायित्व बूझि समैपर काज समेटि
लेलनि किअए मनमे उठितनि जे बेटाकेँ पढ़ैमे बाधा उपस्थित हेतनि। तँए मन
खुशीसँ खुशिआइते रहनि।
एम.ए.क पहिल सत्रमे जखन सुरेन्द्र
पढ़ैत छल तखन जौंआ बेटी भेल। नैहरेमे पत्नी रहथिन। ओना साले भरिपर दुरागमन भऽ
गेल रहनि। जौंआ बेटी देखि माएक मनमे तँ कनी सोगो पैसलनि मुदा नानीक मनमे तते
खुशी रहनि जे सोल्हो आना नातिने पाछू बेहाल रहए लगली। खुशीक कारण रहनि जे तेहेन
जुग-जमाना भऽ गेल अछि जे अनेरे लोक बेटाक आशा करैए, तइसँ नीक बेटिये। जँ बेटीकेँ नाति
नहिये देखत तैयो जँ दुनू बेटीक जिनगी-जान रहलै तँ कहियो माएकेँ थोड़े
दावाइ-दारू आकि कपड़ा-लत्ताक दुख हुअए देत। अपनो पहिरन जँ दैत रहतै तैयो सभ दिन
हराएले रहत। तहूमे तेहेन कपड़ा सभ बनि रहल अछि जे तीन साल तक नबे रहैए, आ चलत कते दिन तेकर कोनो ठीक छै। सुइटर बिनैक लूरि सिखा देबै, भरि बाँहिसँ लऽ कऽ अाधावाहिंक तते दैत रहतै जे दस-दसटा साटि कऽ पहिरत।
कि करतै माघक जाड़। ओना सुरेन्द्रक माइक मनमे सेहो खुशिये रहनि जे भगवान अपना
कोखिमे बेटी नै देलनि तँ कि हेतै पोतीक कन्यादानक बाट तँ खुजिये गेल। जे नारी
एकोटा कन्यादान नै केलक ओ चाहे जे हुअए मुदा माइक एक सूत्रमे कम जरूर रहत।
जिला सत्र न्यायालयक न्यायाधीश
बनि जुआइन करए सुरेन्द्र प्रसाद आइ जेताह। असीरवाद दैत माइयो आ पितो कहलखिन-
“बौआ, नमहर काजक भार उठबए जेबह तँए नमहर बनि काज करिहह।”
माता
पिताक असीरवाद सुनि सुरेन्द्र किछु नै बाजल मुदा मनमे एकटा प्रश्न घुरिआए
लगलनि,
जे माए बूझि गेलखिन। तोसैत कहलखिन-
“बौआ, सभ दिन एकार बनि पढ़लह-लिखलह मुदा अपन परिवार
अपने आगू नीक होइ छै तँए पत्नियो आ चारू कनटिरबियोकेँ संगे नेने जाह।”
सोझामे गौड़ीनाथकेँ देखैत तँए सुरेन्द्र
किछु बाजए नै चाहैत मुदा मन गुनगुनाइत जे माए बूझि गेलखिन। बजलीह-
“बौआ, अपन बच्चाकेँ अपने देख-रेखमे पढ़ाएब बेसी नीक
होइ छै, सेहो हेतह, आइ-काल्हि देखै छिऐ
दूधे लगसँ बच्चा हटि जाइ छै। दोसर हमरा सबहक आशा कते दिन करै छह, सेहो सीखल नै रहतह तँ अगिलाकेँ कि सिखेबहक। मनमे होइत हेतह जे पिता कि
कहताह मुदा नोकरीक अर्थ तँ ई नै ने होइ छै जे गामे छोड़ि देब, परिवारे छोड़ि देब। मौका-मुनासिब अबैत-जाइत रहिहह। बेटा धन छिअह,
तोरा माल-जाल जकाँ थोड़े डोरी बान्हि राखल जाएत। ई होइत हेतह जे
परिवार टूटि जाएत, से भ्रम हेतह। भदवारि मासमे हिमालयक
पानिक मिलान समुद्रसँ भऽ जाइत अछि जे अनदिना माने आन मौसममे धार कमजोर वा
सुखने छूटि जाइत अछि मुदा फेर भदवारिमे कि देखै
छहक। परिवार एक धार छी जेकर प्रवाह स्वच्छ पवित्र बनि अनवरत सामाजिक दिशामे
बहैत रहए यएह ने भेल। छाती सक्कत कए कऽ घरसँ जाह।”
अखन धरि सुरेन्द्र
प्रसाद छाती सक्कत करबक अर्थ खाली कहावते धरि बुझैत छल मुदा माइक असीरवादक शब्द
मनमे हौंड़ मारलकनि। छाती सक्कत करब बाता-बातीमे सक्कत करब आकि काजमे सक्कत करब,
विचार सक्कत करब आकि पवित्र विचार सक्कत करब, पवित्र विचार संग पवित्र जिनगी सक्कत बना चलब आकि सक्कत मनुष्य बनब।
समुद्रक पानि जकाँ जते डुबकुनियाँ मारैत तते अथाह दिस डुमल जाइत। अनायास मनमे
उठलनि, आएल शुभक लगनमा शुभे हे शुभे...। माइक शुभ बात सुनि
शुभेक्क्षु नजरिसँ दलदलाइत सुरेन्द्र बाजल-
“माए, तोहर असीरवाद शिरोधार्य अछि। मुदा समस्यो तँ
जिनगीक बाधक बनि दानव जकाँ अबैत रहै छै।”
आेना सुरेन्द्र
खुशीमे दहलि गेल छल जइसँ ऐ विचारपर नजरि नै गेलनि जे बड़का जंगलक कातमे पहिने
झाड़े-झूड़ रहै छै जइमे छोट-छोट जानवर बास करैत अछि। तहिना ने मनुक्खोक बोन छै
जइमे पहिने छोटका जीव-जन्तु रहैत छै।
चुपचाप भेल पिताक मनमे नचैत जे
जूरशीतलक अछींजल जकाँ, घरसँ निकलि दोसराक सेवामे जा रहल अछि कि ओकरा बसाओत आकि उजाड़त। मुदा
बिनु गहन लगने अनुमानिते ने हएब।
जहिना कओलेजक पहिल दिन, सासुरक पहिल भेँट,
दोस्तीक पहिल मिलन भेने स्वत: हृदए डगमगाए लगैत, जे सुरेन्द्रो प्रसादकेँ कार्यालय पहुँचते हुअए लगलनि। नव-नव संगी सभ
आबि-आबि भेँट करए लगलनि। संगियो बेसी ओहन नै, जे समतूल
हुअए। मुदा सुरेन्द्र अवाक। सोझे नमस्कारक उत्तर नमस्कारमे दैत रहलाह। मात्र
हाजरी बनाएब छलनि तँए काजक भारो बेसी नहिये। संगी सभ कमिते असकरे रहि गेलाह।
मनमे परिवार आ दरमाहा संगे सोझा-सोझी उठलनि। दरमाहा तँ सीमित परिवारक स्तरक
हिसाबसँ बनैत छै, तहूमे जे देश जेहेन रहल ओकर ओइ तरहक बनै
छै। पाँच गोटेक परिवारमे छह गोटे अखने छी। तहूमे चारिटा बेटिये अछि। समाजो
तेहेन अछि जे दहेजक सवारी कसबे करत। घर भाड़ा, बिजली-पानि, इन्कम टेक्स इत्यादि कटिये जाएत तखन हाथमे कते आओत? महगी अपना चालिये चलबे करै छै। तहूमे तेहेन लफड़ल डेग पकड़ि लेने अछि
जे मध्यवर्गीय जीवन धारक मोनि जकाँ चकभौंर लऽ रहल अछि। मन विषसँ बिसाइन हुअए
लगलनि। ओना काज नै रहने कार्यालय समैसँ पहिने छोड़ब पहिल दिन उचित नै हएत।
कुरसीक मुरेड़ापर मुड़ी अॅटकौने अकास दिस देखैक कोशिश करैत रहथि मुदा कार्यालयक
छतमे रोकाएल रहनि।
चारि बजे कार्यालयसँ निकलि सुरेन्द्र
प्रसाद सोझे डेरा दिस विदा भेलाह। रंग-बिरंगक टीका-टिप्पणी रस्तामे होइत। किछु
नीको किछु अधलो। परदेशमे पति कमेताह, से खुशी पत्नी सुनैनाकेँ रहबे करनि। चारू
बेटीक बीच सुनैना यक्षिणी जकाँ पतिक आगमनक प्रतिक्षा बेर-बेर नजरि उठा-उठा
करैत। ओसारपर पतिकेँ पहुँचते सुनैना मुस्की भरल नजरिक तीर छोड़लनि। पगलाएल मन
सुरेन्द्र प्रसादक। जिनगीक समस्यासँ पगलाएल। ओना कियो खुशियोसँ पगलाइत अछि
तँ कियो दुखोसँ। मुदा सुरेन्द्र पगलाएल रहथि अपन आगूक जिनगीक समस्यासँ।
अपनाकेँ संयमित करैत बेटीक हाथ पकड़ने कोठरी पहुँचला। पत्नी चाह अनलनि। दुनू
गोटे चाह पीबैत गप-सप शुरू केलनि। अपन आमदनी देखबैत सुरेन्द्र बजलाह-
“अपन परिवार भेल जेकर आमदनी सत्तरि हजार महिना भेल, तइमे घर भाड़ा, इन्कम टैक्सक संग कतेको जमा करैक
सूत्र लागल अछि। घर केना चलत से तँ अपने दुनू गोरे ने विचारब।”
जेना सुरेन्द्र
प्रसाद अपन मोटा पत्नीपर पटकए चाहलनि तहिना पत्नी भोली-बौलक गेन जकाँ उनटबैत
बजलीह-
“देखू हमर कुल-खनदान एहेन नै रहल जे केकरो अधिकार छीनत। जे काज अहाँक छी ओ
अहाँक भेल आ जे हमर छी ओ हमर भेल। छह मास पछाति पेटक बच्चाक दुख माइये बुझैत अछि
बाप थोड़े बूझत। आकि कहियो किछु कहबो केलौं।”
दू-हत्थी बौल फेकैत सुरेन्द्र
बजलाह-
“कहलौं तँ बेस बात मुदा पढ़लौं-लिखलौं दुनू गोटे फुट-फुट इसकूलमे, सभ दिन रहलौं फुट-फुट मुदा धीया-पुता तँ सझिया भेल किने, तखन देह छिपौने काज चलत?”
सुनैना
अपनाकेँ कमजोर पबैत बजलीह-
“अहाँक जे विचार अछि से बाजू जे अनुकूल हएत मानि लेब जे नै हएत अोकरा
तत्काल रखि लेब।”
एक
गंभीर चिंतक जकाँ सुरेन्द्र बजलाह-
“जते हमरा दरमाहा भेटत ओ अहाँ हाथमे दऽ देब। अपना विचारे परिवार चलाएब।”
नोकरीकेँ जिनगीक धार बूझि परिवारक
सवारी नावपर चढ़ा भविष्य दिस बढ़लाह। मनमे उठलनि जे एक बेर पत्नीकेँ पूछि लियनि
जे केना घर चलाएब मुदा मनकेँ मने रोकि कहलकनि जखन कुल-खनदानक रक्षक छथि तखन किछु
बाजब उचित नै हएत। अपना लेल सोचब नीक हएत। चलैत धारमे नावकेँ हवा-बिहाड़ि, पानि-पाथरसँ सामना
करए पड़ै छै। जखने वेतनक भीतर परिवार चलत, तखने एक वान्हल
परिवार जकाँ आगू बढ़ब। जहिना समाज अपन रोग अपने अराधि लेलक जइसँ सभ रोगा गेल तखन अपन रोग के देखत। मुदा एहनो तँ रोग होइते अछि जाधरि
दोसर नै बुझैत ताधरि दोसरकेँ नै कहल जाइत। कमा कऽ परिवारमे आनब पत्नी देखबे
करतीह, आमदपर आमद देखि चसकबे करतीह, जते
चसकती तते लोक देखबे करत। कोनो कि केकरो आँखि सीयल छै जे नै देखत। मुदा
बेटा-बेटीक बिआह-दान -पढ़ा-लिखा सक्षम बना जिनगीमे उतारैक अवस्था धरि- जँ नै
कऽ लेब तखन कोन मुँहे समाजमे जीब। नीक हएत जे जहिना होशियार रोगी दवाइये दोकानपर
दवाइ खा लइए आ घरपर अनबे नै करैए, तेहने जँ उपाए होइ तँ नीक
हएत। नजरि काज दिस बढ़लनि। कोन एहेन कोर्ट-न्यायालय अछि जइमे काजक बोझ नै
पड़ल अछि। आनसँ भिन्न अपन पहचान बनबैक प्रश्न अछि। मनक उत्साह जगलनि। कार्यालय
संग डेरामे काज करब। काज बढ़ौने जँ किछु हथिआइयो लेब तँ ओते अनुचित नै हएत। जँ
से नै करब तँ परिवार साधारण नै असाधारण रूपमे ठाढ़ भेल अछि। खेनाइ-पीनाइसँ लऽ कऽ
पढ़ौनाइ-लिखौनाइ धरि तँ बेटे-जकाँ हएत। पढ़ाइ समाप्त होइते वा होइपर रहिते बिआहक
भूत कपारपर चढ़ि जाएत। ई काज केकर हेतै? तखन? जाधरि प्रतिकूलकेँ अनुकूल बना नै चलल जाएत ताधरि सड़क परक गाड़ी जकाँ
दुर्घटनाकेँ के रोकत। जहिना ओकाइतसँ भारी ढेंगकेँ बाँसक जोगार लगा उनटा-पुनटा
घुसकाओल जाइत अछि तहिना उनटबै-पुनटबैक जोगार करए पड़त। मुदा अनुचित रूपमे? नहि! कदापि नै!! तखन? हँ तखन अछि जे अपन काज की अछि? यएह ने जे लोकक
झगड़ाक मुकदमाक िनर्णए करब। जेकर नोकरी करै छिऐ ओकर काज अनकासँ बेसी करब। यएह जिनगीक
पहिचान हएत किने। अनेरे किअए एते मुकदमा कोर्टमे पड़ल अछि। महिनामे बीसटा
मुकदमाक फैसला करब। जहिना सभकेँ सभ ओझरबैक पाछू लगल रहैत अछि तहिना ने
कोटो-कचहरी भऽ गेल अछि। ओना काज करैक दिशा सभकेँ र्निधारित अछि तखन किअए ने
अपन बाट पकड़ि तेज गतिये चलब। संकल्पित होइत मन ठमकलनि। केकर फैसला करैक अछि
ओकरे ने जे अपन बात अपने नै बूझि अनेरे ओझराइत आबि गेल अछि। एकक ओझरीसँ दोसर
ओझराएल अछि। जहिना रग्गड़ करैत आबि गेल अछि तहिना हमहूँ दू-चारि रन्दा चला
आरो चिक्कन कऽ देब। बीसटा केसक फैसला मासक काजक संग डेढ़ लाखक ऊपरी आमदनी सेहो
करब अछि। दुनू पार्टीसँ पाइ लेबै। जेकरा पक्षमे हेतै ओ अपने भेल आ जेकरा विपक्षमे
हेतै ओकर घुमा देबै। केकरो संग अनुचित नै करब। मुदा लोको तँ शेतानक चरखिये अछि, जे विचारलौं से चलए देत कि नै। किअए ने चलए देत?
चरखीकेँ चरखा बना घुमाएब तखन अनेरे ने सभ सुधरि जाएत। मुदा चरखीकेँ चरखा बनत केना? हँ किअए ने बनत? जखने काजमे तेजी आनब तखने ने काज
मुँहथरि लग पहुँचत। हँ मास-दू मास फोंक जाएत मुदा तेसर मास अबैत-अबैत तँ गर पकड़िये
लेत। जखने केसक बहस करा फैसला करैक स्थितिमे आओत, तखने ने
ससारैक गर भेटत। तीन-तीन दिनपर तारीख देबै अनेरे ने मासे िदनमे ठहिया कऽ लिखाइ-फीस
जमा करत।
चुनमुन बाबूक दस बर्ख नोकरी पुरि
गेलनि। अनढड़न फुलवाड़ीक फूल जकाँ चारू बेटी खिलए लगलनि। तइपर अनढड़न भगवान
तीनटा बेटी आ दूटा बेटा आरो देलकनि। मुदा पति-पत्नीक बीच सिनेहमे कमीक पेंपी
पोनगए लगलनि। सुनैनाक मन कनैत जे भगवान तते धीया-पुता दऽ देलनि जे के कतए बौआएत
तेकर ठीक नै। तेहन जुग-जमाना भऽ गेल जे निहत्था बाप-माए बेटीक पार-घाट केना
लगाओत। अपने (पति) कहियो एक पाइ अनुचित नै कमाइ छथि कि समाज हमरा छोड़ि देत।
बिनु दहेजक बिआह बेटी सबहक हएत? कतए सँ आओत। ओना पत्निक मलिन चेहरा देख चुनमुन बाबू
परखैक परियास करैत छलाह मुदा लाख समस्याक बीच सुनैना पति लग पत्निये जकाँ रहैत
छलीह। काजक भार पतिपर छेलन्हिहेँ। बेसी समेओ ने भेटैत छलनि जे बेसी बातो करितथि।
दोसर साँझ, चाह नेने सुनैना पतिक हाथमे दैत आगूमे ठाढ़ भऽ गेलीह। जहिना देवालयमे
भक्त किछु याचना करए ठाढ़ होइत तहिना सुनैना भऽ गेलीह। सुरेन्द्रक मनमे मिसियो
भरि जिनगीमे प्रतिकुलता नै। एक घोंट चाह पीब सुरेन्द्र बजलाह-
“मन मन्हुआएल देखै छी?”
ढलान पाबि जहिना
पानि ढलकि जाइत तहिना ढलकैत सुनैना बजलीह-
“एक तँ भगवान बेइमान भेला जे केकरो रोटियोपर ने नून केकरो बोरे-बोरे नून
दइ छथिन। नअ-नअटा बाल-बच्चाक परिमार्जन करब नान्हिटा खेल छी।”
सुनैनाक
विचार मुँहसँ निकलबो नै कएल छलनि तइ बीचेमे सुरेन्द्र बजलाह-
“खेल-खेल खेलौं।” कहि चुप भऽ गेलाह। आँखि उठा
पत्नीक आँखिपर अँटकबए चाहैत छलाह मुदा रोगाएल-सोगाएल-पीड़ाएल सुनैनाक आँखिमे
सुखाइत जिनगीक बालुक टीला छोड़ि आर किछु ने देख पड़ैत छलनि।
ऐ रचनापर अपन
मंतव्य ggajendra@videha.com पर पठाउ।
प्रमोद रंगिले
प्रचण्ड प्रयोग कएलथि नया हथियार- मधेसी मोर्चा बेवकुफ बनए लेल भऽ गेल तैयार
जनकपुरधाम:
एकीकृत नेकपा माओवादीक अध्यक्ष प्रचण्ड प्रधानमन्त्रीक लेल मधेसी
मोर्चा नीक रहत, बतौलन्हि अछि।
राष्ट्रपति डा. रामवरण यादव प्रधानमन्त्रीक लेल सहमति करए देने दोसरका अल्टीमेटम सेहो
अहिना समाप्त भेलाक बाद तथा कांग्रेस दिस सँ प्रधानमन्त्रीक लेल अपन उम्मेदवार श’सील कोइरालाकेँ खड़ा करौलाक बाद प्रचण्डक एहन
अभिव्यक्ति आएल अछि।
ओना तँ
माओवादी सँ हरेक
काम पुछिकऽ करएबला मधेसी मोर्चा
दिससँ
प्रधानमन्त्रीक प्रस्ताव माओवादी अहिसँ पहिनहु आएल छल मुदा प्रधानमन्त्रीक लेल प्रस्तावित भेल गच्छदारक भूमिका मधेसी
मोर्चामे नीक नै रहलासँ हुनकर नाम बादमे बिसराओल गेल छलै। माओवादीकेँ नाया हथियारक
रुपमे प्रयोग होबएबला
मोर्चा दिससँ नाया
प्रस्ताव तमलोपाक अध्यक्ष महन्थ ठाकुरक नाम आएल अछि। ओना तँ चुनावेमे हार
पौने ठाकुर एखन धरि नै मधेसक लेल किछु कएने छथि नै तँ किछु बजने छथि। एहन अवस्थामे
प्रधानमन्त्रीक लड्डू पौनाइ
कोनो छोट बात नइ
अछि। यदि गप्प कएल जाए राष्ट्रपतिकेँ अल्टिमटमकेँ तँ ओहन अल्टीमेटम
कतेक बितल, अइके गणना नइ कएल जा सकैए। बेर-बेर
संविधान बनाबएकेँ समए बढ़ैत-बढ़ैत
संविधान सभे विघटन भऽ गेल मुदा एखनो धरि नइ दल सभमे कोनो किसीमके कनीको लाज लागल
नै बुझि पड़ैत अछि। एम्हर
प्रधानमन्त्रीक लेल राष्ट्रपति समक्ष निवेदन देने किसोरी महतो मौकामे चौका मारए लेल एकदम तैयार बैसल छथि। राष्ट्रपतिक
दोसरो देल गेल सहमतिक समए बितलाक बाद अदालत निवेदक महतोकेँ प्रधानमन्त्री
किए नइ बनाओल गेल, ओही केँ लेल स्पष्टीकरण मंगलक अछि। एक
दिससँ देखल
जाए तँ राष्ट्रपति रामवरण यादव
सेहो कम मजबूर नइ छथि। संविधान सभाक
देहावसान भेलाक बाद संसदीय पद्धति द्वारा बनाओल गेल
राष्ट्रपतिकेँ सेहो
कोनो अधिकार नै रहत, से धमकी प्रमुख दलक प्रमुख
नेता सभसँ अएलाक बाद चुलबुल पाण्डे जी चुलबुल करनाइए बन्द कए देने छथि। आब जेना लगैए, देशक एहन
अवस्थामे निकास निकालयके लेल किनको दबंग बनहिटा पड़त। नइ तँ नेपाल विश्वक भ्रष्ट मुलुकमे ३७ अम स्थान मात्रे नइ, नम्बर एक बनैत देर नइ लागत। बिना संविधानक चलि रहल देशकेँ अफगानिस्तान बनैत देर नइ लागत।
मधेसक मुक्तिक लेल
सशस्त्र भूमिगत
रुपमे युद्ध कऽ रहल
मोर्चा सभकेँ नेपाल
सरकार किछे महिना पहिले वार्तामे आबए, आवहन कएने छलथि। मुदा जखन ई मोर्चा सभ
वार्तामे अएलथि तखन सरकारकेँ कोनो मतलब नइ देखल जा रहल
अछि। मधेसीक नेता सभ ई सभ देखिओ कऽ चुप्पी किए सधने छै? कहीं फेरसँ देश द्वन्द्वमे नइ फँसि जाइक। यदि एहन भेल तँ अहिके जिम्मेवार यएह दल सभ रहत। दोसर
दिस प्रचण्ड सँ अलग
भेल माओवादी दल वैध पक्षधर नेकपा– माओवादी देशकेँ जल्दीए निकास नइ निकालत तँ हम सभ फेर
सशस्त्र युद्ध करए जंगल
ढुकब, जेहन चेतावनी बेर-बेर दऽ चुकल अछि। एहन
अवस्थामे नेता सभकेँ इमानदार बननाइ जरुरी रहल अछि। पड़ोसी देश भारतक
राज्य बिहारक
उदाहरण देखाबएबला
नेपाली नेता सभ एखन बिहारक तरक्कीक उदाहरण सेहो देखौक आ सिखाबौक। किएक तँ नेता सभक
नौटंकी करए स्थल
नेपालकेँ बनाओत तँ जनता किन्नहु नै स्वीकार करत। ध्यान
दिअ।
१.रामविलास साहु -एकटा विहनि कथा- घुसहा घर २.कैलास दास
लघुकथा-लाँज
१
रामविलास साहु केर एकटा विहनि कथा-
घुसहा
घर-
मुखियाजी
पंचायतक गामे-गाम आम सभाक बैसार लेल डोल्हो दियौलनि। गामक लोक सभ एकजुट भऽ आम
सभामे पहुँचलाह। सभाकेँ संवोधित करैत मुखियाजी बजलाह-
“ऐ बैसारमे सभ कियो मिल िनर्णए लिअए जे पंचायतक गरीब आ मसोमात, जिनकर घर टुटल-फाटल होइ वा रहबा योग नै होइ छै। ओइ व्यक्तिक सूची
बनाएल जाउ। हुनका सभकेँ सरकार तरफसँ घर बनबैले इन्दिरा-आवास योजनासँ रूपैया
भेटतनि।”
वार्ड
सदस्यक सहयोगसँ मुखियाजी लग इन्दिरा आवासबला सूची पहुँचल। बिहानेसँ मुखिया
जीक दलाल सभ सूचीमे नामांकित व्यक्तिसँ भेँट कऽ एक-एकटा फार्म दऽ कहि देलक जे
फार्म भरि कऽ मुखियाजी लग जमा करै जाउ आ बैंकमे खाता सेहो खोलबा लइ जाउ। संगे
संग पाँच हजार रूपैआ सेहो दिअए पड़त। तखन इन्दिरा आवास भेटै जाएत।
बहुत
गोटे तँ अपन गाए-महिंस-बकरी-छकरी-गहना-जेबर जेकरा जे गर लगलै बेचि कऽ रूपैआ दऽ
रूपैआ उठेलक। किछु आदमी एहनो छल जेकरा सकर्ता नै भेलै ओ वंचित रहि गेल। बदलामे
पाइबला लोक अपना नामे उठा लेलक।
किछु दिनक बाद रघिया
मसौमात इन्दिरा-आवास ले फार्म भरि मुखिया जी लग पहुँचलीह। मुखियाजी फार्म
पढ़ि बजलाह-
“पहिले इन्दिरा आवासमे पचीस हजार भेटै छलै आब चालिस हजार भेटै छै मुदा
आगू भेटैबला साइठ हजार भेटतै। जइमे पच्चीसमे पाँच हजार आ अखन चालिसमे दस हजार
खर्चा लगै छै मुदा आगू साइठमे पनरह हजार लगतै।”
रधिया
सुनिते कानि-कलपि कऽ अपन मजबूरी सुनौलकनि। मुखियाजी मुड़ी डोलबैत बजलाह-
“यइ काकी, हमरे केनेे नै ने होइ छै, डेगे-डेग हाकिम-हुकुम बैसल छै। ओहो तँ कटिया सोन्हा कऽ रखने रहै छै
तेकरा की हेतै। आ हमरो कोनो दरमाहा भेटै छै हमहूँ तँ ओहीमे निमहै छिऐ। तँ ई हेतौ
जे हम अपनबला नै लेबो।” सुनि रधिया सभ बात सुनि परिस्थिति
बूझि आपस आबि गेलीह।
बुधनी बुढ़िया गाममे
सभसँ उमेरगर। जुआनियेमे घरबला बाढ़िमे डुमि मरि गेलखिन। दूटा बेटाक संग बुधनी
कहियो हिम्मत नै हारलि। संघर्ष करैत आत्म-िनर्भरतापर धियो-पुतोकेँ सक्कत
बनौने छथि। हलाँकि आर्थिक रूपे कमजोरे छथि।
एक दिन मुखिया जीक नजरि बुधनी बुढ़ियापर पड़लनि आ देखिते
पुछलखिन-
“गामक बहुतो लोक सभ लाभ लेलक मुदा तूँ कोनो फारमो नै भरलीही? तोरा तँ दूटा लाभ भेटतौं। एकटा वृद्धा-पेंसन ओ दोसर इन्दिरा आवासक।”
बधनी
बजलीह- “ऐमे
कोनो खर्चो-वर्चो लगैए?”
मुखियाजी-
“हँ, वृद्धा-पेंसनमे पाँच सए आ इन्दिरा-आवासमे पनरह हजार।”
बुधनी-
“हम ई लाभ
नै लेब।”
मुखियाजी-
“किअए नै
लेब?”
बुधनी-
“घूस दऽ
कऽ घर बनाएब तँ ओइ घूसहा घरमे रहैबला केहेन हेतै?”
मुखियाजी आ बुधनी बुढ़ियाक गप अपना घरक कोनचर लगसँ रधिया
मसोमात सुनैत छलीह अपना मनकेँ बुझबैत बजलीह-
“इन्दिरा आवास किअए घूसहा घर कहियो ने।”
२
कैलास दास
जनकपुर
लघुकथा
लाँज
सावित्री लाँज देखिकऽ छक्क पड़ि गेल। ओ जे सोचने छल ओहि सँ उल्टा
नजरि अबए लागल। सावित्री लँजक ओछाओन पर बैसल छल की पवन ओकर देह पर हाथ राखि सहलाबए
लगल। पवनक हाथ सावित्रीक देह पर पड़ैैत सावित्री पवनक मोनक भाव बुझि गेल आ ओ बाजल ‘पवन हम सोचने छली कि लाँज मतलब विदेश मे कामकाज करएवाला सभक फोटो रहैत
होतैक आ कोना कोना विदेश मे जा कऽ लोक रहैत अछि । काम करैत अछि ओ सभ देखबैत छैक ।
मुदा अहाँ तऽ......’
पवन सावित्रीकेँ आओर नजदीक बैसिकऽ अपन हाथ आगाँ बढ़बैत अछि कि
अनायासे देह पर हाथ पड़ला सँ सावित्री चिहुकि उठल आ पवन सँ फेर सँ कहैत अछि,
‘अहाँ की कऽ रहल छी ।’ सावित्री देह पर सँ
पवनक हाथ हटबैत कहैत अछि ‘चलू लाँज देखि लेलहुँ । ’
सावित्रीके वियाह रंजनसँ भेल छल । दुनू गोटेमे बड प्रेम छल । ओकर
प्रेमक चर्चा भरि गाम छल । दुनू गोटेक सुमधुर प्रेममे दू वर्ष कोना बीत गेल पतो
नहि चलल ।
दू वर्षक क्रममे एकटा लडका भेल । बड स्नेह सँ ओकर नाम राजा रखलक ।
मुदा हुनकर स्वस्थ्य कहियो नीक नहि रहए । ओ चाहैत छल राजा पढिके बडका लोक बनैक ।
मुदा एहिके लेल बहुत पैसाके आवश्यकता अछि ।
रंजन गरीब तऽ अवश्य छल मुदा सावित्रीक प्रेम आ सहयोग पाबि कऽ कहियो
अपने आपकेँ अभाव महसुस नहि कऽ रहल छल। एक कट्ठा घरारी आ पाँच कट्टा खेत अछि
रंजनकेँ। माय—बाबु आ तीन व्यक्ति अपने लगा कऽ पाँच गोटेक
परिवार अछि।
दिन बितैत गेल आ परिवारिक भार सेहो बढैत गेल। एगो कमाइबला आ पाँच
गोटे खाएबला। पैसाक अभाव स्वभाविक अछि। राजाक पढाइ सेहो।
जेकरा सँ कर्जा लेने रहैक ओ सभ किछु दिनक बाद सेहो तङ्ग करए लागल।
एक दिन तङ्ग भऽ कऽ सावित्री बाजल, ‘इहा रहला सँ कर्जा नहि
सधत। बौआक पढाइक कर्जा आ पछिला किछु कर्जा सेहो अछि। बुझाइए घर पर रहला सँ कर्जा
सभ नहि सधत। एक बेर अहुँ विदेश जा कऽ देखतहुँ।’ सावित्री
उदास भऽ बाजल ‘कर्जा सेहो सधि जाएत आ राजुक पढाइ लिखाइ कऽ
लेल....।’
‘माय—बाबु आ अहाँकेँ छोडि कऽ हमरा कनिको विदेश
जएबाक मोन नहि होइए। सुनैत छिऐ विदेशमे सेहो अब बड ठगी होइत अछि । फेर राजा सेहो
छोट अछि । ताहुमे उ सभ दिन बिमारे रहैत अछि। तेएँ....।’
‘जाइ देबक मन ककरो थोरही होइत अछि। मुदा हारने करब की? अपन सभ सम्पति बेचिओ देब तऽ कर्जा नहि सधत आ एता रहला सँ दिन-प्रतिदिन
कर्जा बढिते जाएत। दू—तीन सालके तऽ बात अछि । फेर सुखे—सुख रहत। देखियो ने भण्डारीकेँ सेहो अपने जेकाँ हाल रहैक। मुदा विदेश
जाइते ओकर सभ दुःख दूर भऽ गेलैए। पक्काक कोठा सेहो बना लेलक आ अपन बच्चा सभकेँ बोर्डिङ्ग
स्कूल मे पढबैत अछि’ सावित्री बाजल।
‘लेकिन अहाँ बिना एक दू वर्ष की, एको दिन
मुस्किल अछि.।’
‘सुखे कोइ थोरही नहि जाइत अछि । भगवाने हमरा सभक एहन कऽ देलक तँ की
करबै....।’ सावित्री रंजनकेँ समझाबके प्रयास कऽ रहल छल ।
‘सएह तँ अहुँकेँ बात साँचे अछि । मुदा जाएबाक लेल तऽ कम्तिमे एक लाख
रुपैया चाही ।’
‘ओकर चिन्ता नहि करु अहाँ । विदेश जाएवालाके नाम पर जतेक रुपैया
चाही ओतेक गाम मे भेट जाइत अछि ।’
किछु दिनक बाद रंजन पासपोर्ट बना विदेश चलि गेल । रंजनकेँ विदेशमे
काम बढिए भेट गेल। महिनाक बीस पच्चीस हजार खाए पी कऽ बचा लैत अछि। दू वर्ष बितलो
नहि छल कि ओ सभ कर्जा सधा लेलक। कर्जा सधिते रंजनकेँ बडका होबएके सपना बढैत गेल।
राजा केँ सेहो जनकपुरक एकटा बोर्डिङ्ग स्कूलमे नाम लिखबा देबक लेल कहि देलक। राजा
आब जनकपुरक हॉस्टलमे रहि कऽ पढय लागल। रंजन आब घर बनएबाक लेल सोचए लागल। जहिना अपन
पत्नी सावित्रीसँ प्रेम छल आब रंजनके कतारमे रुपैया सँ प्रेम भऽ गेल। दू वर्ष बीतल
की ओ फेरसँ दू वर्षक लेल पासपोर्टमे समए बढा लेलक।
सावित्री आब असगरे भऽ गेल। राजा छलैक तऽ ओकरो संग समय कटि जाइत छल।
बुढ साउस—सासुर बेसी समय खेतक कामकाज मे लागल रहैत अछि । ओना
तऽ सावित्री समय काटय लेल घरमे टिवी, भिसीडी सेहो लगा लेलक।
एक दिन सावित्री माछ लाबए धनौजी बजार गेल। ओतहि बजारमे सावित्रीक
नैहरकेँ सहेली गीतासँ भेट भऽ गेल। दुनू गोटे घरक बातचित बतिआए लागल। बातचित करैत—करैत कोना साँझ भऽ गेल पतो नहि चलल। किछुए देर बाद पश्चिम दिससँ अन्हर
तुफान जेकाँ बादल गरजए लागल। देखिते—देखिते टिपटिप कऽ पानी
पडए लागल। एकाएक सावित्रीकेँ घरक याद आएल आ ओ बाजल ‘गे देखही
पानिओ पड़ए लगलै? कतेक दिनक बाद भेटलेहे सेहो बतियाइ के समयो
नहि छै। जो दोसर दिन बतिआएब। ’ कहि कऽ दुनू गोटे दू दिस चलि
गेल।
सावित्री जोर सँ झटकारैत घर दिस जाए लागल। जखने ओ बजार सँ निकलि कऽ
चोउरीक गाछ लग पहुँचल की अन्हर—तुफान संगहि पानी जोर—जोरसँ पडैय शुरु कऽ देलक । एक तऽ अन्हार रहैक दोसर मे पानिके संगहि अन्हर
बिहारि। एहन मे सावित्रीकेँ आगाँ बढएके हिम्मत नहि भऽ रहल छल आ ओ एगो गाछ लग जा कऽ
ठाढ भऽ गेल।
सावित्री असगरे गाछ लग डराएल जेकाँ ठाढ छल। अन्हर बिहारि गाछकेँ
उखारि फेक देत जेना लागि रहल। गाछ छोडिके जाएके विचार होइक तऽ बुझाए हावा उड़ाके लऽ
जाएत। गाछक जड़िमे सावित्री चुपचाप बैसि गेल ।
किछुए देरक बाद जखन अन्हर तुफान रुकल तऽ सावित्री ठाढ़ भऽ जाएके सोचि
रहल छल कि बाजार दिससँ एगो साइकिलबला आबि सावित्रीकेँ मुँहपर टर्च बारलक। टर्चक
छर्ररा देखिकऽ सावित्री डर सँ थरथर कपए लागल । सावित्री केँ जेना लागि रहल छल आइ
हम बाँचि कऽ घर नहि जा सकब। ओ अपन चेहरा केँ छुपाबए के कोशिशमे लागि गेल।
‘अहाँ के छी। अकेले इहा की कऽ रहल छी ।’ साइकिलबला
बाजल।
सावित्री मर्दक आवाज सुनिकऽ आओर भयभीत भऽ गेल आ थरथराइत बाजल ‘हम एतही.., लखौरी ....जाएब ।
बजार आएल छलहुँ । पानी घेर लेलक तँ....’
साइकिलबला सावित्रीक नजदीक पहुँचकऽ—‘चलु हम
अहाँकऽ घर धरि छोड़ि दैत छी। अहाँक गामसँ आगाँ हमरे गाम अछि औरही।’
‘नहि ई जाथुन, हम चलि जाएब।’ सावित्री हिम्मत कऽ कऽ बाजल।
‘डराउ नहि, हम अहींके पड़ोसी छी। किछु नहि हएत।’
साइकिलबला आग्रह स्वरमे बाजल।
दुनू गोटेक गाम जाएबला एकेटा रास्ता भेलाक कारण सावित्री संगहि
जएबाक लेल तैयार भऽ गेल। साइकिलबला आगाँ आगाँ टर्च बारि रहल छल आ सावित्री साइकल
केँ पकड़ने पाछु पाछु जाए लागल। बाटमे अबैत काल दुनू गोटेकेँ परिचय सेहो भेल । दुनू
गोटे धराशयी बातसभ बतियात—बतियात गाम पहुँच गेल ।
‘एतेक बतिया लेलहँु आ नामो नहि जनलहुँ, की नाम
अछि’ साइकिलबला पुछलक-
‘सावित्री’
‘अहाँक’ सावित्री हँसैत बाजल
‘पवन’
‘जखन पड़ोसी छी तऽ चलु ने घरो दुआर तँ देखि लेब ।’ सावित्री डराइते बाजल ।
‘आइ नहि फेर दोसर दिन । ओना हमर गामक चउरी आ अहाँक गामक चउरी एके
छैक। काल्हि खेत पर अएबाक सेहो छैक। हमहुँ विदेशे छलहुँ। दू महिना भेल एतए आएला,’
पवन बाजल । ‘एखन जाइ दिअ, बड अन्हार लगैत छैक,’ पवन मुस्कैत चलि गेल।
सावित्री किछु क्षण पवनकेँ ओहिना देखैत रहि गेल। जखन पवन ओकरा सँ
परोछ भऽ गेल तखन ओकर ध्यान टुटल आ घरक कामकाजमे लागि गेल। खाना बनबैत कालमे
सावित्रीकेँ अपने आप हँस्सी सेहो अबैत रहए । जखन ओ सुतल छल तऽ सोचाए लागल ‘पवन नीक व्यक्ति अछि। अगर ओ नीक नहि रहितैक तऽ बाटमे हमरा किछुओ कऽ सकैत
छल। बातो बड नीक—नीक करैत अछि। लोक सभ कहैत अछि मर्द
महिलाकेँ देखिकऽ हैवान भऽ जाइत अछि, मुदा सएह तँ पवन मे नहि देखलहुँ।’
सावित्री फेर सँ अपन कपाड़ झटैत ‘हुँ... ओकरा
सँ हमरा कि लिअ दिअ के। जतह के छलैक ओतह चलि गेलैक।’ कपारकेँ
ठोकैत ‘हमर दिमागे जे अछि नहि बिना कामकेँ सोचए लगैत अछि ।’
किछु देर बाद फेरसँ रंजन दिस ध्यान लगबैत सुति रहल ।
सावित्री भोर होइते खेत पर पहुँच गेल छल । ओ चारु दिस चकुआए लागल ।
कतौ केकरो नहि देखि रहल छल । जेना लागि रहल छल ओ केकरो खोजि रहल हुअए आ ओ व्यक्ति
नहि भेटला पर उदास भऽ गेल हुअए ।
किछु देरक बाद सावित्री उदास भऽ घर दिस जऽ रहल छल कि पवन केँ अपन
जनकेँ हल्ला करैत अवाज सुनिकऽ सावित्री रुकि गेल। जखन पवन नजदीक आएल तऽ सावित्री
बाजल ‘अहुँकेँ खेत एम्हरे छैक नहि ।’
‘हँ....इहे खेत अछि’ इशारा करैत पवन बाजल ।
सावित्री किछु देर रुकल आ फेरसँ घर चलि गेल ।
सावित्रीकेँ गेलाक बाद पवनक हृदय जोर-जोरसँ धडकए लागल। ओ सोचए लागल
किछु देर आओर रुकतैक तँ की भऽ जएतै। कतेक मीठ बजैत अछि सावित्री। बुझाइए बात करिते
रहती। ठाढ भऽ सोचए लागल कोनो बहन्ने सावित्रीसँ भेटबाक लेल उपाय सोचए पडत ।
एकदिन फेरसँ पवन बाजर दिस जा रहल छल कि ओ घर दिस रुकिकऽ इम्हर ओम्हर
ताकए लागल कि देखलक सावित्री कल सँ पानी भरि रहल अछि । पवनकेँ देखिकऽ सावित्री घर
दिस जाए लागल कि पवन बाजल, ‘बौआक समाचार सभ केहन अछि। बढिया
सँ तऽ पढैत अछि की नहि?’
‘छुटीमे घर लऽ अएबै । अखन जनकपुरे अछि ।’ सावित्री
बजैत घरमे घुसि गेल ।
एक दिन सावित्री अपन खेत लग घुमि रहल छल की धराक दऽ पवन पहुँचल आ
सावित्री सँ बाजल —‘अहूँ कतेक व्यस्त रहैत छी सावित्री’
कामधाम रहितैक तब ने व्यस्त। दिनभरि तँ ओहिना घरेमे रहैत छी। सोचली
कनिक खेतेमे घुमि फिर ली ।’ सावित्री बाजल ।
किछु देर धरि सावित्री आ पवन बीच बातचित भेल । एहि क्रममे दुनू एक
दोसरसँ खोलिकऽ बाजए लागल । किछुए दिनक भेटघाट सँ पवन मनहि मन सावित्री प्रति भावुक
बनि गेल ।
एक दिन सावित्री पुछलक —‘पवन विदेश मे केहन घर
दुआर सभ होइत छैक। बडका....बडका... घर दुआर सभ होइत होतैक ने।’
‘अपना इहा केँ जे लँज सभ होइत छैक नहि ओहने —ओहने
मकान सभ विदेश मे रहैत छैक ।’ पवन बाजल ।
‘आइए लँज केकरा कहैत छैक.....लँज केहन होइत छैक । अपनो सभके यहाँ
लँज छैक ।’ सावित्री उत्सुकता पूर्वक बाजल ।
‘जनकपुरेमे तऽ लँज छैक ..। नहि देखने छियए ..। कहियो जनकपुर जाएब तऽ
देखा देब ।’ पवन कनिका स्थिरसँ बाजल ।
सावित्रीके लँज देखबाक इच्छा जागि गेल । ओनी पवन केँ सेहो सावित्री
प्रति उत्तेजना बढैत गेल । भेटक क्रम बढैत गेल ।
एक दिन सावित्री केँ श्रीमान् रंजन विदेश सँ रुपैया पठोलक । जखन ई
बात सावित्री पवन केँ कहलक तऽ ओ मनेमन गदगद भऽ गेल आ कहलक —‘चलु
जनकपुरमे रुपैया छोडा देब आ लाँज सेहो देखा देब ।’
सात्रिवी आ पवन जनकपुर आएल । सभसँ पहिने ओ प्रभु मनि ट्रान्सफरसँ
रुपैया छोडौलक आ दुनू गोटे होटल मे जाऽकऽ खाना सेहो खएलक । एकरबाद पवन बाजल —‘देखियौ एहि कोठाके भितर लँज छैक । एकरा देखएके लेल किछु रुपैया लगैत छैक ।
चलु आइ अहाँकेँ लँजो देखाइए दैत छी ।’ पवन सावित्री के
पकडएके प्रयास कएलक । ओ अपन बातक जालमे फसाबए चाहलक। कनिक देरक लेल सावित्रीकेँ
रुकि जायके मोन कएलक मुदा ओकर आगुमे रंजन आ राजाक आकृति आबि गेल ओ पवनकेँ लँजमे
ठेलैत सडक पर चलि आएल । ओकरा बुझाएमे चलि आएल छल एहि ठाम रुकि गेलहुँ तऽ अनर्थ भऽ
जाएत सोचैत ओ सिधे गाम चलि गेल ।
संजीव कुमार शमा
महाकवि
पं. लालदासक १५६म जयंती समारोह
दिनांक
२० नभम्वर २०१२केँ महाकवि पं. लालदासक १५६म जयंती स्थानीय लालदास जमा दू उच्च
विद्यालयक प्रांगणमे महाकवि पं. लालदास जयंती समारोह समिति खड़ौआ द्वारा
समारोहपूर्वक मनाओल गेल। समारोहक मुख्य अतिथि जिला उपविकास आयुक्त श्री ओम
प्रकाश राय आ समारोह समितिक अध्यक्ष झारखण्ड वद्युत बोर्डक पूर्व चेयरमैन डाॅ.
हरिवंश लाल संयुक्त रूपे विद्यालय प्रांगणमे स्थापित महाकविक प्रतिमा आ
मंचपर स्थित महाकविक तैल चित्रपर माल्यार्पण आ संगहि दीप प्रजज्वलन कऽ
समारोहक विधिवत उद्घाटन केलन्हि। गामवासी कन्हैया कृष्ण कायस्थ स्वागत भाषण
दैत सभ आगत अतिथिगणक स्वागत आ सबहक प्रति अपन आभार व्यक्त केलन्हि। वरिष्ठ
समाजसेवी वयोवृद्ध स्वतंत्रा सेनानी भरत नारायण कर्ण विशिष्ट अतिथिय भाषण
दैत बजलाह जे महाकवि महाराज रामेश्वर सिंहक दरबारमे दरबारी पंडितक रूपे विद्यमान
छलाह। महाराज हुनक विद्वतासँ आहुत भऽ हुनका पंडितक उपाधिसँ विभूषित कएने छलखिन्ह।
अध्यक्षीय वक्तव्यमे डॉ. एच.बी.लाल मात्र दू पाँति कहलन्हि जे महाकविक
जयंती समारोहक जगह स्मृति समारोह हम सभ मनाबी से नीक। आ दोसर महत्वपूर्ण इशारा
केलन्हि जे वास्तवमे हम सभ मिथिलांचलक साहित्यिक मंचक गरिमाकेँ पागक
चलनिसँ कमजोर करै छी। पाग सम्पूर्ण मिथिलाक नै छी। जखने जागी तखने प्रात कहि
अध्यक्षीय भाषणमे बिनु पूर्ण विराम लगौनहि हाथ इशारासँ हिन्दीक विद्वान, प्रखर वक्ता कुमार
रामेश्वर लाल दासकेँ करबाक आग्रह कएल जेकरा कुमार साहेब सहर्षतापूर्वक स्वीकार
केलन्हि। जखन कि स्वस्थि वाचन पं. शिव कुमार मिश्र द्वारा प्रस्तुत कएल
गेल। मुख्य अतिथि डीडीसी श्री ओ.पी.राय अपन वक्तव्य दैत कहलन्हि जे महाकवि
लालदास द्वारा मैथिली भाषामे रचित रचना रमेश्वर चरित मिथिला रामायणक प्रासंगिकता
अखनो बनल अछि। ओ आवश्यकता जतौलन्हि जे मैथिली साहित्यक धरोहरक रूपमे महाकविक
रचनाकेँ यथाशीघ्र प्रकाशित करा पाठकगणक बीच पहुँचक चाही। अपन उद्गार व्यक्त
करैत ओ ईहो कहलन्हि जे कलाक उपयोग आत्मचिंतनक लेल हेबाक चाही, छलबाक लेल नै। ओ वसुधैव कुटुम्बकमक उक्तिकेँ चरितार्थ करबा लेल सुधि
श्रोतागणसँ आग्रह केलन्हि।
महाकविक व्यक्तिव एवं कृतित्व विषयपर आयोजित परिचर्चामे
साहित्य अकादेमीक अनुवाद पुरस्कारसँ सम्मानित प्रो. खुशीलाल झा जतौलनि जे
महाकवि द्वारा रचित रमेश्वर चरित मिथिला रामायणपर वाल्मीकि रामायणक प्रभाव
अछि।
संगोष्ठीमे साहित्य अकादेमी द्वारा टैगोर साहित्य पुरस्कारसँ
सम्मानित मैथिलीक समन्वयवादी साहित्यकार श्री जगदीश प्रसाद मण्डल अपन
उद्गार व्यक्त करैत कहलन्हि जे पं. लालदास बहुमुखी प्रतिभाक धनी छलाह। जिनकर
लेखनी मैथिली भाषा साहित्यकेँ अमरत्व प्रदान केलक अछि, जे आइयो डेढ़ सए बर्ख
बितलाक बादो एना बुझा रहल अछि जे ओ अपन लेखनीक माध्यमे अखनो माँ-मैथिलीक सेवा
कऽ रहला अछि। मण्डलजी ईहो इच्छा जतौलन्हि जे “महाकविक
साहित्यमे आध्यात्मिक चिंतन” विषयक संगोष्ठी आवश्यक
अछि। संग-संग धर्म, सप्रदाय एवं आध्यात्म ऐ तीनूकेँ अपना
ऐठाम सानि-बाटि कऽ देखबापर चिंता व्यक्त केलनि। आजुक समैमे नवतुरिया आ बूढ़
साहित्य प्रेमी लोकनि अपन मातृभाषामे रचना कऽ अपना साहित्यकेँ संपन्नता
प्रदान कऽ रहल छथि। जे मैथिली साहित्य आन्दोलनमे मीलक पत्थर साबित भऽ रहल
अछि।
परिचर्चाक क्रममे मैथिली पत्रिका “झारखण्डक सनेस”क सम्पादक डाॅ. अशोक अविचल महाकविक व्यक्तित्वपर प्रकाश दैत कहलन्हि
जे पं. लालदास दर्शनक साक्षात् प्रतिमूर्त्ति छलाह। हिन्दी, संस्कृत, ऊर्दू आ फारसीक उद्भट विद्वान रहितो
महाकवि मातृभाषा मैथिलीमे उच्चकोटिक ग्रंथक रचना कऽ जननीक हद तक अपन करजा
उतारबामे सफल भेलाह। डॉ. अविचल विद्यानुरागी लोकनिसँ आग्रह केलन्हि जे गाम
खड़ौआमे महाकविक नामे एकटा प्रकोष्ठ बनाओल जाए जइमे यथासंभव हुनक पाण्डुलिपिक
संग्रह होइ आ संगे हुनक प्रकाशित अप्रकाशित रचनाक संग्रह कएल जाए। जइसँ अबैबला
पीढ़ी आ गवेषक लोकनिकेँ ऐसँ हुनका विषयमे विस्तृत जानकारी भेट सकतन्हि। शिक्षाविद
अवकाश प्राप्त शिक्षक हरिनारयण झा विद्वातपूर्ण शैलीमे अपन विचार प्रस्तुत
करैत कहलन्हि जे महाकवि द्वारा रचित रामायणमे माँ सीताक वर्णन पुष्कर काण्डमे
विलक्षणतापूर्वक कएल गेल अछि। माँ सीता शक्तिक अधिष्ठात्री छथि, एकरा ओ अपना पद्यमे वर्णित कए मर्यादा पुरुषोत्तम श्रीरामोकेँ मानबा लेल
मजबूर कएल। श्री झा एे अवसरपर सभ गोटेसँ आग्रह केलन्हि जे जइ धरणीपर माँ सीता
अवतरित भेलीह ओइ धरापर महाकविक अवतरण भेल हम सभ कियो बिना कोनो भेदभावक माँ
मैथिलीक धरणी धराकेँ पुष्पित-पल्लवित करी। यएह हमरा सबहक महाकविक प्रति
श्रद्धांजलि होएत। विद्यालय समितिक अध्यक्ष अनूप कश्यप माननीय डीडीसी
साहेबकेँ विद्यालयक उत्थान व विकासक दिस धियान आकृष्ट करबैत बजलाह जे विद्यालयक
सर्वांगीण विकास भेला उत्तर ऐ क्षेत्रक धिया-पुतामे शिक्षाक संपूर्ण विकास भऽ
सकत जे सही अर्थमे महाकविक प्रति श्रद्धांजलि हएत।
समारोहक दोसर सत्रमे काव्य गोष्ठीक आयोजन भेल जकर अध्यक्षता
शब्द-साधक श्री जगदीश प्रसाद मण्डल आ संचालन चर्चित उद्घोषक श्री संजीव कुमार
शमा द्वारा कएल गेल। काव्य-गोष्ठीक आरम्भ विद्यापति सम्मानसँ सम्मानित कवि
शंभु सौरभक काव्यसँ भेल। तहिना दोसर काव्यक पाठ मैथिली प्रखर समालोचक श्री
दुर्गानंद मण्डल केलन्हि। तकरा पछाति कविगणमे श्री बेचन ठाकुर, श्री राम विलास साहु,
श्री लक्ष्मी दास, श्री उमेश नारायण कर्ण,
श्री नन्द विलास राय, श्री रामसेवक ठाकुर,
श्री शशिकान्त झा, श्री हेमनारायण साहु,
श्री कपिलेश्वर राउत, श्री शिवकुमार मिश्र
अपन-अपन काव्य पाठसँ श्रोतावृंदकेँ काव्य रसमे सराबोर करैत रहलाह। जखन कि डॉ.
अविचल अपन कविता ‘संस्कृतिक साड़ापर’ सुना सामाजिक अपसंस्कृतिसँ सजग हेबाक दिस इशारा केलन्हि। दोसर दिस
युवा कवि लोकनिमे श्री उमेश पासवान, श्री नारायण झा,
श्री अखिलेश कुमार मण्डल, संतोष कुमार महतो,
विकास कुमार झा, ओमजी अपन-अपन नूतन काव्यसँ
दस्तक देलन्हि। युवा संघर्षशील कवि उमेश मण्डल अपन गजल सुना श्रोतागणसँ
वाहवाही लुटलन्हि। काव्य गोष्ठीक समापन अध्यक्ष श्री जगदीश प्रसाद मण्डलक
काव्यसँ भेल। काव्यक शीर्षक छल ‘चल रे जीवन चलिते चल’
काव्यक माध्यमसँ श्री मण्डल श्रोतावृंदकेँ काव्यमे दर्शनक दरसन
करा काव्यक गंभीरतासँ परिचय करौलन्हि। संपूर्ण काव्य गोष्ठीमे काव्य-समीक्षकक
नाते मैथिली साहित्यक स्तंभकार डाॅ. अशोक अविचल अपन प्रखर वुद्धिमताक
प्रतापें कवि लोकनिक काव्यक समीक्षा कऽ कवि आ श्रोतागणकेँ काव्यक मर्मसँ परिचए
करोओल आ शुभकामनाक संग जोश बढ़बैत रहला। कवि गोष्ठीमे काव्य-समीक्षा एकटा नव
प्रयोग भेल। जकर श्रेय श्री संजीव कुमार शमाकेँ जाइ छन्हि। संपूर्ण कार्यक्रमकेँ
उद्घोषक संजीव शमा द्वारा सजाओल गेल छल। अपन विद्वतापूर्ण शैली आ वाक्-चातुर्यसँ
उपस्थित श्रोतावृंदकेँ आह-एवं-वाहक लेल मजबूर कएल। माधुर्य ग्राह्य भाषा शैलीक
कारणें सुधि श्रोताक मानस पटलपर छाएल रहला।
मंचस्थ अतिथि, कवि, समीक्षक, वक्ता इत्यादि जेतेक साहित्यानुरागी छलाह सभकेँ समारोह समिति पूष्पमाल
एवं चादरि अर्पित कए सम्मानित कऽ अपनाकेँ गौरव महशूस केलक।
मिथिला मैथिली मंचक स्थापित कलाकार रामसेवक ठाकुर पंकज झा
आ चंदन द्वारा सांस्कृतिक कार्यक्रमक प्रस्तुति सराहनीय छल। समारोहकेँ सफल
बनेबामे आयोजन समितिक सदस्य सुनील कुमार दास, डॉ. अरविन्द लाल, िनर्मल कुमार दास, विनय कुमार दास, योगानंद लाल दास, प्रभात कुमार दास, राजेन्द्र कुमार दास, आ अजय कुमार दासक भूमिका
महत्तपूर्ण छल। अंतमे जयंती समारोह समितिक सचिव श्री भागीरथ लाल दास धन्यवाद
ज्ञापन करैत जंतव्य देलन्हि जे आगू साल विद्यालयक स्वर्ण जयंतीक अवसरपर
कार्यक्रम दू-दिना हएत, जकर हकार उपस्थित सभ सुधि
श्रोतागणकेँ मंचसँ देल गेल। ऐ अवसर पर पछिले बर्ख जकाँ अहू साल विदेह मैथिली
पोथी प्रदर्शनीक भव्य प्रदर्शन सेहो छल।
सन्दीप कुमार साफी, जन्म ७ जून १९८४ पिता
श्री सीताराम साफी, माता- श्रीमती सीता देवी, गाम- मेंहथ, भाया- झंझारपुर, जिला-
मधुबनी। शिक्षा- बी.ए. (प्रतिष्ठा), मैथिली।
(मैथिलीमे
दलित आत्मकथाक सर्वथा अभाव रहल अछि। सन्दीप कुमार साफीक आत्मकथा मैथिली आ मिथिलाक
साहित्य, समाज
आ संस्कृतिकेँ हिलोरैत ओइ अभावक पूर्ति करैत अछि।– सम्पादक, विदेह)
आत्मकथा
जीवन
एगो संघर्ष होइत अछि, संघर्षमय होइत अछि। ऐ संघर्षमे कियो-कियो आगू निकलि जाइत अछि तँ कियो
अप्पन जीवनमे बहुत पाछू छूटि जाइत अछि।
ओही
संघर्षमय दुनियाँमे एगो हम छी, जिनकर नाम अछि संदीप साफी माने किरण। स्कूलमे सन्दीप नामसँ
चिन्हल जाइबला अओर गाममे सभ किरण नामसँ पहचानैए। ग्राम+पोस्ट मेंहथ, भाया- झंहझारपुर, जिला- मधुबनीक रहनिहार हमर जन्म
निर्धन गरीब परिवारमे भेल। हम जातिक धोबी छी, हरिजन (दलित)
छी। गाममे सभ क’ कपड़ा धो क’ माँ-बाबू
हमरा सभक पालन-पोषण केने अछि। हम चारि भाइ-बहीन छी, जइमे हम
सभसँ बड़का छी, तइसँ छोट हमर भाइ-बहीन सभ अछि। हमर जन्म
07.06.1984 ई. मे भेल। ओइ जमानामे सस्ता सभ किछु, तैयो हमरा
सबहक भरन-पोषण झूर-झूरइतो चलए। अ-आ सँ कबीर कान तक हम सभ दुखीरामसँ पढ्लौं। किछु
दिन बाद बाबूजी सरकारी स्कूलमे नाम लिखा देलक। सरकारी स्कूलमे पढ़ाइ चलै तँ
ठीके-ठाक मुदा हम सभ ओतेक किछु बुझि नै पबिऐ। ओहेन गारजनो होसगर नै जे देखबितए जे
की लिखलएँ, की सिखलएँ। मुदा धीरे-धीरे आगू बढ़लौं।
छोटमे
माए एकटा बकरी किनलक जे ओकरोसँ किछु रुपैया आमदनी हएत तँ कहुना गुजर-बसर हएत।
थोड़ेक दिन बकरी सेहो चरेलौं अओर बकरी बेचि हमर माँ ओहीसँ एकटा बाछी लेलक जे ओइसँ
दूधक आमदनी हएत आ ओइ पाइसँ अपन परिवार सुखीसँ गुजर करब।
ई
सभ काज करैत बाबूजी संगे लोकक ऐठाम कपड़ा पहुँचेनाइक सेहो काज करैत छलौं।
पिछला
पाँच दस सालमे जमाना बहुत आगू बढ़ि गेल। पहिले एते बोइन नै भेटैत छलै जेतेक अखुनका
समएमे भेटैत अछि। पहिने एक मोटा कपड़ा धोइ छल हमर माँ-बाबू तँ गिरहस्त सभ पाँच सेर
धान नै तँ दू किलो आँटा दैत छलै। कियो कपड़ा दुआइ तरे पाइयक आमदनी नै रहलासँ
मजूरीमे दू-तीन किलो अल्लूए द’ देलक। पहिने पाइ महग छलै आ अन्न-पाइन सस्ता छलै।
गाममे
सबहक माय-बाबू इस्कूल भेजै मुदा हम जाइ लोकक कपड़ा पहुँचाब’, तइयो सौँझका टेममे
अंगनामे बोरा बिछा क’ पढ़ैले बैसए हमर पिसियौत भाय राजू भैया,
तखन हमहूँ पढ़ैले आबी तँ दू-कानसँ बीस कान तक सिखलौं। ओकरा बाद अप्पन
गामक इस्कूलमे नाम लिखा देलक, हेडमास्टर छल पहिने कोइलखक
यादवजी, हुनका कहि बाबू, जे एकरा कनी
देखबै। किछु दिन अहिना समए कटल, चौथा-पचमामे बढ़ला बाद किताब
पढ़ला किछु आबि गेल तँ गारजीयन कहलक जे चलि जा बौआ पीसा संगे, ओतै नेपालमे रहिह’। गामपर खर्चाक दिक्कत तँ हेबे
करइए, से नै तँ ओतै काज-राज करिह’ अओर
ओतै रहिह’। पढ़ाइ-लिखाइ आब छोड़’।
पढ़ि-लिखि क’ की हेतै। 1994 ई.क समएमे हम चलि गेलौं नेपाल।
ओतै दीदी संगे रही, सभ दिन कपड़ा धोइ अओर संगे पहुँचाबैले
जाइ। अओर आबी तँ लकड़ी चुल्हापर भानस करी। भोरे तीन बजे उठी कपड़ा धोइले। ओइ समए हमर
उमेर बुझू जे 11-12 क’ छलए। किछु दिन ओहू ठाम गुजारलौं। तकरा
बाद हम फेर गाम एलौं। हमर बाबू कहलनि जे आब नै जा, किछु दिन
पढ़’। कमसँ कम मैट्रिको तक पढ़ि लेब’ तँ
कतौ ने कतौ सरकारी नोकरी भइये जेत’। हमरा जेतबे जुड़त ओतबेमे
हम गुजर करब मुदा तूँ पढ़’। तकरा बाद हम कोठिया इस्कूलमे नाम
लिखेलौं। ओइ ठाम छठासँ किलास चलै छलै। फेर थोड़ेक दिन गामेमे रहि क’ माल-जाल चरा क’ हाइस्कूल तक गेलौं। मुदा समए एहेन
आएल जे फेर हम पढ़ाइ छोड़ि पंजाब चलि गेलौं। ओइ समएमे हम छलौं नौमामे। गेलौं ओइ
बास्ते जे हमरासँ छोट बहीन छल, घरक गारजन कहलक जे बौआ गाममे
रहलासँ आब किछु नै हेतौ, से नै तँ चलि जा लोक सभ संगे बड़का
कक्का लग चण्डीगढ़। कतौ नोकरी धरा देत’, कइहक हमर नाम जे बाबू
कहलक य’। हमर कक्का बित्तन साफी जे बी.ए.क डिग्री प्राप्त
केने छलए, वएह सोचि हमर बाबू हुनका लगमे पठौलनि जे ओकरा कनीक
बुइध चै, कतौ नीक नीक नोकरी पकड़ा देतै। मुदा हमरा लगमे कोनो
सर्टिफिकेट नै रहए, से हमरा कतौ छोटो-मोटो काजपर नै राखए।
कोनो औफिसोमे नै राखए जे ई तँ पढ़ल लिखल नै अछि, सभ दफतरमे से
कहए। आखिरीमे काका एगो प्रेस आइरनक दोकान क’ कहलक, एतै आइरन कर। नया आइरनक दोकान, कोइ ग्राहक आबै,
कियो नै आबै। एक-दू महिनाक बाद काका हमरापर शक करए लागल जे ई पाइ
कमाइ अइ मुदा हमरा नै दइए। हमरा मनमे बहुत दुख हुअए जे हम कत’ आबि गेलौँ, खेनाइ खाइ ल’ जाइ
तँ कहए जे दोकानक भाड़ा आब तोरे भर’ पड़त’ चाहे दोकान चल’ या नै चल’। ई
सभ सुनि मन व्याकुल भेल जे आब ऐठाम हमरा रहलासँ कोनो फाएदा नै हएत। आब एत’सँ जाइए पड़त। ओही ठाम गामक कतेक लोक रहै छल, तेकरा
कहि-सुनि हम कोठीमे काज करए लगलौं। एक महिना भेल तँ गाम जाइ क’ भाड़ा भ’ गेल। एलौं काका लगमे जे हम गाम जा रहल छी।
तँ काका कहलक, रुकि जा, हम टिकट बना दै
छिअ। एक दू दिन रुकि जा। गामक लोक जाइत छै, तेकरा संगे हम
गाम पठा देब’।
तइ
बिच हमरा संग एहो घटना भ’
गेल जे हमरा पएरमे आइग लागि गेल। हमरा पूरा पएरमे पएरसँ एड़ीसँ जांघ
तक झड़कि गेल। आब हम बड़का समस्यामे फँसि गेलौं। उ घाव हमरा तीन महिना तक घिघरी
कटेलक। असगरे साइकिलसँ एक पएरे पाइडिल मारि क’ ऊँच-नीच
रस्तापर सँ जाइ छलौं दवाइ कराबैले चण्डीगढ़ शहरसँ दूर छै गाम धनास, ओइठाम। कम पाइमे डाक्टर दवाइ दै छलै। सप्तामे तीन बेर जाइ छलौं दवाइ
कराबैले। जेहो रुपैया कोठीसँ कमा क’ अनने छलौं सभ पाइ
कक्काकेँ द’ देलौं। एकर समाचार जखन हमर माँ आ बाबूकेँ पहुँचल
तँ बहुत कानल जे कोहुना बौआ केकरोसँ पाइ ल’ क’ तूँ गाम आबि जो। ओही ठाम छै बुधन अओर कोरैला,
तेकरासँ पाइ ल’ क’ गाम चल्इ आ। हम
गामेपर ओकरा पाइ द’ देबै। ओही समएमे हमर बोर्ड परीक्षाक
फॉर्म भराइ छलए, यएह कातिक अगहन महिनामे हमरा केकरो द्वारा
चिट्ठी समाद आएल जे जल्दी गाम आब’ जे किछु दिन पइढ़ो लेब’
अओर घाव से छुटि जेत’। हमर फॉर्म हमर संगी
मनोज पासवान सभ भरि देल। किछु बुझल ने सुझल, ने गणितक ज्ञान
ने संस्कृतक ज्ञान। तैयो परीक्षा मधुबनीमे वाटसन स्कूलमे भेल सन 2000 ई. मे जखन दू
महिना बाद रिजल्ट निकलल तखन मनमे जएह धुकधुकी छल सएह भेल। हम परीक्षा पास नै क’
पेलौं। आब तँ अओर मोन दुखी भ’ गेल जे आब की
कएल जाए।
तकरा
बाद कोइ ने कोइ कहलक जे संस्कृत बोर्ड सँ परीक्षा दहक। एक बेर बाबू तँ हमर मानलक
मुदा माँ कहलक जे आब सभ पढ़ाइ-लिखाइ चलि जा ममियौत भाए संगे बंगलोर। हम फेर बंगलोर
चलि एलौं। ऐठाम काज भेटल खानाक केटरिंगमे, कुक सबहक कपड़ा धोइ क’ काज
भेटल। किछु दिन बाद गामपर सँ हमर विवाहक बातचीतक समाचार आएल जे तूँ गाम आब’। फरबरी-मार्चमे हम गाम गेलौं। बाबूजीकेँ कहलियनि जे विवाहमे जे दहेज देत’
ओइ दहेजसँ अओर एक सालमे किछु रुपैया अओर लगा क’ बहिनक कन्यादान सेहो क’ लेब। किछु भाड़ा-बर्तन अओर
ओइमे लगा देबै। ई सभ मजबूरी देख हमर विवाह 2002 मे भेल, पण्डौल
गाममे, जइ गामक पड़ोसमे कनी हटि क’ अछि
भवानीपुर गाम, जइ ठाम महादेव उगना रूप धारण क’ विद्यापतिकेँ दर्शन देने छलनि जे अखन मिथिलामे सुप्रसिद्ध अछि, कवि विद्यापति अओर उगना महादेव। हमर विवाहक पश्चात एक बेर फेर हम संस्कृत
बोर्डसँ परीक्षा देलौं, अओर ओइमे हम द्वितीय श्रेणीसँ
उत्तीर्ण भेलौं। हम ई परीक्षा केथाही-रामपट्टी स्कूलसँ देने छलौं 2005 मे। तेकरा
बाद पुनः हम अपने गाम लगमे कॉलेज छल शिवनन्दन-नन्दकिशोर महाविद्यालय, भैरवस्थान ओइमे एडमिशन करा क’ आइ.ए. मे हम फेर आबि
गेलौं बेंगलोर। तकरा बाद ओइ केटरिंगमे आदमी बढ़ि गेलासँ हमरा ओइठाम काज नै भेटल तँ
हम फेर एतौ एकटा कोठीमे काज पकड़लौं अओर गाम आबि क’ इण्टरमीडिएट
परीक्षामे फेर शामिल भ’ गेलौं आ अहूमे सेकेण्ड डिवीजनसँ पास
भेलौं, कोठीएमे समए बचए तँ पढ़बो करी, किताब
गामसँ ल’ क’ जाइ छलौं।
संग-संग
बहिनक कन्यादान सेहो भ’ गेल भगवतीक दयासँ। ओही विवाहमे किछु खर्चा आ कर्जा भ’ गेल बेसी। कोठीमे दू हजार रुपैया दिअए महिना, ओइमे
घरक खर्चा अओर ओम्हर अपन पढ़ाइक परीक्षा फीस, पलसमे परिवारक
सेहो खर्चा।
फेर
बी.ए. मे नाम लिखेलौं अओर फेर चलि गेलौं बंगलौर। हमर विषय छल आर्ट जे कोनो ट्यूशन
बिना पढ़ि सकै छलौं। हमरा इण्टरमीडिएटमे हिन्दी विषयमे ज्यादा अंक आएल छल मुदा अपने
नै रही गाममे तँ हमर संगी छल राकेश कुमार ठाकुर, लगैमे हजाम, वएह
छल हमर फॉर्म भरनिहार, परीक्षा शुल्क जमा केनिहार, हुनका मैथिलीमे ज्यादा अंक एलै, ओइ वास्ते हमरो उ
यएह ऑनर्स विषय रखबा देलक।
गाम
एलौं तँ मन किछु पछताइतो छल जे आबक जमानामे आर्ट क’ पढ़ाइ कियो पढ़ै छै, मुदा मैथिलीक जखन नाम सुनलिऐ तखन मन गदगद भ’ गेल। हँ, मुदा किताब भेटल बहुत मेहनति क’ कए।
हर
साल पाँच सएमे किताब खरीद’
पड़ए, ओहूमे जेरोक्स पन्ना। तेकरा पढ़ि क’
हम बी.ए. फर्स्ट क्लाससँ 2011 ई. मे पास केलौं ललित नारायण मिथिला
यूनिवर्सिटा, कामेश्वर नगर दरभंगासँ।
ता’त हमरा बालो बच्चा
भेल। पढ़ाइ संग-संग एकरो सबहक देख-रेख केनाइ माय-बापक दायित्व होइ छै। तखन हम फेर
गामसँ बेंगलोर आबि गेलौं।
कतेक
बेर पैराशुट रेजीमेंटमे बेंगलोरमे भर्तीमे बहालीमे गेलौं मुदा असफल रहलौं। ऐबेर
गाममे एस.टी.ई.टी.बला परीक्षामे सेहो शामिल भेलौं मुदा उहो असफल रहल।
आबि
गेलौं बेंगलोर जे आब ओतेक कोनो नीक एजुकेशनो नै अछि जे कतौ नोकरी हएत, तैयो कोनो काजमे लागल
छी। भगवतीक दया, आगू हुनका हाथमे छनि। हमरा दूटा बेटा अछि
अओर एकटा बेटी, बड्क्ष अछि राजकुमार साफी, छोट बेटा सागर कुमार साफी। तइसँ छोट अछि राज नन्दनी कुमारी। अखन ई सभ
आंगनवाड़ी स्कूलमे पढ़ि रहल अछि। ओतेक पाइ अछि नै जे प्राइवेट स्कूलमे धीया-पुताकेँ
पढ़ाएब, दिनोदिन महगाइ बढ़ले जाइत अछि। हम सभ बी.पी.एल. कोटिमे
शामिल छी। धीरे-धीरे एतबो शिक्षा भेलाक बादो कोनो नोकरी नै भेटैए। लोक कहै छलए जे
एतेक पढ़निहार बड़का अफसर होइत अछि मुदा हम सभ किछु नै क’ पाबि
रहल छी।
हमरा
संगीतसँ बेसी मिलान रहैत अछि। गीत गेनाइ हमरा बहुत नीक लगैत अछि। मैथिली होइ बा
नेपाली बा हिन्दी, हम ओहू गीतकेँ गाबि सकै छी। कीर्तन-भजन केलौं अपने गामघरपर संगी-साथी संग।
जीवन एगो घड़ीक सुइया होइत अछि, दिन भरि, राति भरि चलिते रहैए, कखनी बन्द भ’ जाएत किनको नै थाह अछि।
हम
अप्पन ऐ मैथिलीक माटि-पानिसँ जुड़ल हरएक बातक सम्मान करब। अप्पन भाषाकेँ ऊँच शिखरपर
पहुँचेबाक प्रयास करब।
हम
मैथिल छी, मिथिलेमे रहब अओर पोरो साग तोड़ि क’ गुजर करब। सादा
छी सादा रहब। जय मिथिला, जय मिथिला धाम, प्रणाम।
उमेश मण्डल
दोसर
चरणक पहिल सगर राति दीप जरय दरभंगामे सम्पन्न- डिजिटल फॉर्ममे ३७ टा पोथीक लोकार्पण
पूर्वपीठिका:
-"सगर राति दीप जरय"क दोसर फेज (चरण)क
पहिल सगर राति दीप जरय ०१ दिसम्बर २०१२ शनि दिन सन्ध्याकेँ केँ दरभंगामे
-आयोजक छथि श्री अरविन्द ठाकुर
--"सगर राति दीप जरय"क पहिल चरणमे बहुत
रास घुसपैठिया घुसि गेल रहथि आ ई अपन मूल उद्देश्यसँ दूर भऽ गेल छल।
-लोक भरि राति सुतैत रहथि, जातिवादिताक
स्वर सोझाँ आबि गेल छल, लॉबी बना कऽ होइत समीक्षा आ
ब्राह्मणवादी-आमंत्रण धरि गप पहुँचि गेल छल। साहित्य अकादेमीक हस्तक्षेपसँ मामला
आर गरबड़ा गेल। ७५म सगर राति दीप जरयमे पटनामे किछु गोटे द्वारा शराब पीलापर धनाकर
ठाकुर विरोध सेहो प्रकट केलन्हि। तकर बाद ओहीमेसँ किछु गोटे ऐ गोष्ठीकेँ दिल्ली लऽ
गेला, मुदा विभिन्न कारणसँ आ साहित्य अकादेमीक दवाबपर मैथिली
पोथी प्रदर्शनी नै लगाओल जा सकल, कारण आयोजक तकर अनुमति नै
देलन्हि, ऐ साहित्य अकादेमीक कथा गोष्ठीकेँ ७६म -"सगर राति दीप
जरय"क मान्यता नै देल जा सकल (ओना किछु ब्राह्मणवादी कथाकार आ घुसपैठिया लोकनि
एकरा ७६म सगर राति दीप जरय कहि रहल छथि!!) । ७६म -"सगर राति दीप जरय"क आयोजन विभा रानी द्वारा चेन्नैमे भेल जतए मात्र
एकटा कथाकार पहुँचला। कियो माला नै उठेलनि आ सगर राति दीप जरयक पहिल चरणक दुखद
अन्त भऽ गेल।
--"सगर राति दीप जरय"केँ फेरसँ जियेबाक
प्रयत्नक स्वागत कएल जा रहल अछि। "सगर राति दीप जरय"क दोसर फेज (चरण)क पहिल सगर राति दीप जरय ०१
दिसम्बर २०१२ केँ "किरण जयन्ती"क
अवसरपर आयोजित भऽ रहल अछि। आशा अछि जे ई नव "सगर राति दीप जरय"क दोसर फेज (चरण)क पहिल सगर राति दीप जरय पुनः अपन
ओइ पथपर आगाँ बढ़त, जे प्रभास कु. चौधरी ऐ लेल सोचने छला।
सगर राति दीप जरय-
किरण जयन्ती केर अवसरपर दिनांक १ दिसम्बरक साँझ ६ बजेसँ
भिनसर ६ बजे धरि दरभंगाक कटहलवाड़ी स्थित एम.एम.टी.एम महाविद्यालयक प्रेक्षागारमे
सगर राति दीप जरय-कथा गोष्ठीक आयोजन अरविन्द ठाकुर जीक संयोजकत्वमे भेल। ऐ
गोष्ठीक उद्घाटन डी.आइ.जी. राकेश कुमार मिश्र दीप प्रज्वलित कऽ केलनि। डॉ.
भीम नाथ झाक अध्यक्षता एवं अजीत आजाद जीक संचालनमे ऐ भरि रातिक कार्यक्रमकेँ
तीन सत्रमे बाँटि आगू बढ़ाओल गेल। पहिल सत्र छलै उद्घाटनक दोसर लोकार्पण आ तेसर कथा वाचन सह समीक्षाक। मध्यांतर सेहो भेल जइमे नीक भोजनक
आ लगभग दससँ बीस मिनट धरिक आरामाक बेवस्था छल। अहाँकि ई बेवस्था गोष्ठीमे
आनायास भेलै, भेलै ई जे भोजनक प्रवन्ध साकट लेल अलग। जइसँ
दू तोजीमे भोजन कराओल गेलै। जइमे समए लागल। आ एकटा आर महत्वपूर्ण बात ई जे मंच
संचालक अजीत आजादजी स्वयं दुनू सत्रक भोजनमे टहलि-टहलि भोजन करबेलखिन। अर्थात्
पहिल तोजीमे भोजन केनिहार कथाकारकेँ लगभग बीस मिनट सुतैक अवसर भेट गेलैक।
सत्रक
आरम्भ श्री जगदीश प्रसाद मण्डल लिखित एगारह गोट पोथीक लोकार्पण जे पी.डी.एफ
फाइलमे सी.डी.क रूपमे भेल जेकर विवरण एना अछि-
गीतांजलि
(गीत संग्रह), इन्द्रधनुषी अकास (कविता संग्रह), तीन जेठ एगारहम
माघ (गीत संग्रह), राति-दिन (कविता संग्रह), अर्द्धांगिनी.. सरोजनी.. सुभद्रा.. भाइक सिनेह इत्यादि (लघुकथा
संग्रह), शंभुदास (दीर्घकथा संग्रह), बजन्ता-बुझन्ता
(विहनि कथा संग्रह), कम्प्रोमाइज (नाटक), झमेलिया बिआह (नाटक), पंचवटी (एकांकी संचयन) आ
सतभैंया पोखरि (लघुकथा संग्रह)। तकर बाद श्री गजेन्द्र ठाकुर लिखिल ९ गोट पोथी
लोकार्पण (सी.डी.) मे भेल। तकर सबहक विवरण एना अछि- प्रबन्ध-निबन्ध-समालोचना
भाग-१, सहस्रबाढ़नि (उपन्यास), सहस्राब्दीक
चौपड़िपर (पद्य संग्रह), गल्प-गुच्छ (विहनि आ लघु कथा
संग्रह), संकर्षण (नाटक), त्वञ्चाहञ्च
आ असञ्जाति मन (दूटा गीत प्रबन्ध), बाल मण्डली/ किशोर जगत
(बाल नाटक, कथा, कविता आदि), उल्कामुख (नाटक) आ सहस्रबाढ़नि उपन्यासक अंग्रेजी अनुवाद The
Comet नामक पोथी जेकर अनुवादक थिकीह श्रीमती ज्योित सुनीत चौधरी।
एही कड़ीमे ऐ दुनू रचनाकारक अलादा विदेह-सदेह भाग-५सँ१० धरिक
संकलन जे विदेह मैथिली लघुकथा, विदेह मैथिली नाट्य उत्सव,
विदेह मैथिली पद्य, विदेह मैथिली प्रवन्ध-निवन्ध,
विदेह शिशु उत्सव आ विदेह मैथिली विहनि कथाक छल। ततबे नै
एगारहटा आर रचनाकारक पोथी सी.डी. रूपमे सबहक बीच आएल जइमे १. वर्णित रस- (कविता
संग्रह) उमेश पासवान (औरहा, मधुबनी), २.
नव अंशु- (गजल, रूवाइ आ कता संग्रह) अमीत मिश्र (करियन,
समस्तीपुर), ३. रथक चक्का उलटि चलै बाट-
(कविता संग्रह) राम िवलास साहु (लक्ष्मिनिया, मधुबनी),
४. कियो बूझि ने सकल हमरा- (गजल, रूवाइ आ
कता संग्रह) ओम प्रकाश झा (भागलपुर), ५. बाप भेल पित्ती आ
अधिकार- (नाटक) बेचन ठाकुर (चनौरागंज, मधुबनी), ६. हम पुछैत छी- (साक्षात्कार) मनोज कुमार कर्ण, मुन्नाजी
(रूपौली, मधुबनी), ७. हमरा बिनु जगत
सुन्ना छै- (गीत-झारू संग्रह) रामदेव प्रसाद मण्डल ‘झारूदार’
(ररूआर, सुपौल), ८.
क्षणप्रभा- (कविता संग्रह) शिव कुमार झा ‘टिल्लू’
(करियन, समस्तीपुर), ९.
हमर टोल- (उपन्यास) राजदेव मण्डल (मुसहरनियाँ, मधुबनी),
१०. मोनक बात- (गजल, रूवाइ आ कता संग्रह) चंदन
झाक आ ११म नीतू कुमारीक मैथिली चित्र कथा, ऐ तरहेँ ऐ गोष्ठीमे,
कुल्लम 37टा पोथी लोकार्पित भेल।
कथा पाठ आ तइपर
समीक्षकक टीप्पणी ऐ गोष्ठीक वैशिष्टय अछि। पहिल पालीमे श्रीमती वीणा ठाकुर,
आशा मिश्र, ज्योत्सना चन्द्रम, श्याम भाष्करक लघुकथा आ उमेश मण्डलक विहनि कथाक पाठ भेल। समीक्षीय
टीप्पणी भेल। अहिना आगूक पालीमे कथाकार अपन नूतन कथाक पाठ केलनि-
बेचन
ठाकुर- वेस्ट मैडम
लक्ष्मी
दास- टाइपिस्ट
चन्देश्वर
खाँ- नाओल्द
अनमोल
झा- फाइल, सेयर
मुरलीधर
झा- मनुक्ख
अभिषेक-
महापुरुष
रामाकान्त
राय ‘रमा’-
वकवास
रामविलास
साहु- घूसहाघर
नारायणजी-
छत्ता
शैलेन्द्र
आनन्द- फोरलेन
पवन
कुमार साह- अपन रीति
सुभाषचन्द्र
सनेही- बूढ़ी
नन्द
विलास राय- बाबाघाम
उमेश
पासवान- अजाति
अशोक
कुमार झा- माछक मोटरी
परमानन्द
प्रभावकर- परिवर्त्तन
फूल
चन्द्र मिश्र प्रवीण- परिवर्त्तन
दुखमोचन
झा- समरथको नहि दोष गोसाई
दुर्गानंद
मण्डल- कुकर्मा
जगदीश
प्रसाद मण्डल- अनदिना,
बुधनी दादी
शिव
कुमार मिश्र- नापता
शशिकान्त
झा- दूरी
अच्छेलाल
शास्त्री- गामक लोक शीर्षकक कथा पढ़लनि। हलाँकि शास्त्री जीक कथाक वाचन मात्र
एक पृष्ठ सुनला पछाति रोकि देल गेल ई कहि जे ई कथा नै
आलेख थिक। अच्छेलाल शास्त्रीक ई पहिल मंच रहनि जइपर ओ कथा पढ़ि रहल छलाह,
ओना कविता आइ तीस बर्ख पहिनेसँ लिखैत छथि। ई मंचक अध्यक्ष संग
संचालक एवं ऐ दुआरे केलनि जे पृष्ठ भरिक वाचनमे कथोप-कथन किएक नै आएल। शास्त्री
जीक कहब छलनि जे कथोप-कथन कोनो कथाक एक तत्व थिक से हमरो बूझल अछि आ तकर
समावेश अवश्य केने छी मुदा से आगू अछि माने अगिला पृष्ठमे। तथापि कथाक वाचन
रोकि देल गेलनि। आ अच्छेलाल यादव शास्त्री अपन कथाक अपूर्ण पाठसँ निरास रहि
गेलाह।
अमीत
मिश्र, मुकुन्द
मयंक, अमलेन्दु शेखर पाठक, रौशन झा इत्यादि व्यक्तिक कथाक पाठ सेहो भेल आ तइपर टीप्पणी गुनजाइश
हिसाबे। टीप्पणीकार सभ छलाह- फूलचन्द्र मिश्र रमण, रमानंद
झा रमण, भीमनाथ झा, अशोक मेहता,
दुर्गानन्द मण्डल, कमल मोहन चुन्नु, नारायणजी, कुमार शैलेन्द्र, जगदीश
प्रसाद मण्डल, कमलाकान्त झा (जयनगर), योगानंद झा इत्यादि।
आगिला
‘सगर राति
दीप जरए’ कमलेश झाक संयोजकत्वमे घनश्यामपुरमे हेबाक घोषणा
सेहो भेल। दीप आ उपस्थिति पुस्तिका स्थानीय संयोजक अरविन्द्र ठाकुर कमलेश
झाकेँ हस्तगत करा गोष्ठीक समापनक घोषण केलनि।


c: text/html

text:
विभाग द्वारा आरजेडी सँ पूछल गेल अछि कि आखिर रविदिन आयोजित रैली के लेल एतेक पाई कता सँ जुटाओल गेल। आयकर विभाग द्वारा राजद सँ खर्चे लेल कैको सवाल पूछल गेल अछि। रैली म' हुए खर्च लेल पाई दे देलनि ? रैली म' आएल वीआईपी मेहमान क' होटल म' के ठहरौलनि ? वगैरह वगैरह।
पटना केर गांधी मैदान म' आयोजित राष्ट्रीय जनता दल (राजद) केँ ‘देश बचाओ, बीजेपी भगाओ’ रैली म' गैर एनडीए दलक नेता सभक जुटान भेल छल। एहि रैली म' पश्चिम बंगाल केर मुख्यमंत्री ममता बनर्जी, कांग्रेस सँ गुलाम नबी आजाद, समाजवादी पार्टी सँ यूपी केँ पूर्व मुख्यमंत्री अखिलेश यादव, जदयू सँ बागी सांसद शरद यादव आओर सीपीआई नेता डी राजा, कांग्रेस केँ हनुमंत राव, डीएमके केँ एलांगोवन, एनसीपी केँ तारिक अनवर सहित गैर एनडीए दल सभक प्रतिनिधी हिस्सा लेना छलखिन।
अपने क' बता दी एहिसँ पहिने मंगलदिन आयकर विभाग आओर प्रवर्तन निदेशालय केर संयुक्त टीम लालू यादव के छोटका बेटा सह पूर्व उपमुख्यमंत्री तेजस्वी यादव आओर पूर्व मुख्यमंत्री राबड़ी देवी सँ घंटो बेनामी संपत्ति केर मामला म' पूछताछ केना छल।

robotstxt: allowed

filter: keep


text:
रोशनकुमार झा, जनकपुरधाम, चैत ८, – समाचार संकलनक क्रममे पुलिस पत्रकारसभकँ पिटापट कएलक अछि । फोटो खिचने बातकँ लऽ कऽ पत्रकारसभक समूहकँ घेर कऽ पुलिस पिटपाट कएने पीड़ित सभ जनौलन्हि अछि । जानकी एफएमक जयनारायण झा, टिनेपाल डोट कामक सुजित साह, सगरमाथा टेलिभिजनक इश्वरचन्द्र झा आ जनकपुर एफएमक नविन सिंह छथि ।mm
तहिना नेपाल टेलिभिजनक श्रीनारायण साह, तराई टाइम्सक वीरेन्द्र रमण, नेपाल वनक रामनारायण कापडि सहितकेँ सेहो पिटापाट कएल गेल अछि । घाइलसभमे गम्भीर अवस्थामे रहल विकास आ जयनारयणकेँ इलाजक लेल काठमाण्डू रेफर कएल गेल अछि ।
अहि सँ पूर्व शनिदिन नागरिक दैनिकक पत्रकार सुरेश यादवकेँ सेहो पुलिस पिटपाट कएने छल ।
इम्हर अहि घटनाकँ विभिन्न संघ संस्थासभ विरोध कएलक अछि । नेपाल पत्रकार महासंघ धनुषा, मधेशी पत्रकार समाज, भुमिजा मानव अधिकार संघ सहितक घटनाकेँ भत्र्सना कएलक अछि ।
Filed under: तराई नेपाल |


text:
नरेशक काका आइ खूब सेन्ट छिटकऽ अपन संगीक बहिनक बियाहमे जाए लेल तैयार भेलाह । ताबते नरेश सेहो ओतऽ पहुँचलाह । काकाकेँ नव कपड़ा आ सेन्टमे देखि कऽ कहलखिन्ह “कि यौ काका आई तऽ बड़ा..........।“
काका पहिने जतऽ कतौ जाइ छलथि नरेशकेँ संगे लऽ कऽ । ताहिसँ ओ नरेशकेँ कहलनि “चलबे तँ.....तहूँ चल,...जो जल्दीसँ तैयार भऽ कऽ चलि आऽ ।
“नरेश बच्चा नहि वरन ओऽ आई.ए. दोसर बर्षमे अध्ययनरत अठारह बर्षक जबान छथि । ओ जल्दीसँ तैयार भऽ कऽ आबि गेलाह, तखन जाऽ कऽ दुनु काका आ भातिज ओतऽ सँ बिदा भेलाह ।
जखन काका भातिज दुनू ओतऽ पहुँचलाह तँ घरबैयाक मोनमे बड आश अएलनि । दुनु गोटाकेँ बिभिन्न काज देबाक क्रममे नरेशकेँ टेन्ट सबहक काजक जिम्मेबारी भेटलनि । नरेश एकटा असल अतिथीक भूमिका निर्वाह करैत टेन्टक सरसमान लाबऽ लेल तैयार भेलाह । ओहि ठाम एकटा पुरान स्र्कोट मोटरसाईकल राखल छलैक । नरेश काकासँ ओहि मोटरसाइकलक लेल कहिते रहथि तावते एकटा हाफ सर्ट आ जीन्स पैन्ट पहिरने ब्यक्ति अएलाह आ कहलनि-
“एह.....धीया-पुता कि मोटरसाईकल चलेतय.....। “
फेर ओ ओहि ठाम राखल पुरना साईकल देखबैत कहलनि-
“वैह....लऽ कऽ चलि जाउ । “
एहन बात सुनि कऽ हुनका मोनमे बड दुःख लगलनि आ ओऽ अपन घर जाकऽ बाबुजीसँ मोटरसाईकल लेबाक काजमे लागि गेलाह ।
बैशाखक महिना, चण्डाल सनक रौदमे टेन्टक सभ काज समाप्त कऽ नरेश आँगन बाला नारियल गाछ लग बनाएल टेन्ट पर कुर्सी पर बैसकऽ किछ सोचैत रहथि । तावते बेबी- जिनकर बिवाह रहनि- ओ हुनकासँ पुछलखिन्ह-
“नरेश.....भोजन केलहुँ कि करब"।
नरेश किछ जबाब नहि देलनि । तखने अचानक हुनक नजरि एकटा कत्थी रंगक कुर्ती–सलबारपर, पैरमे पायल आ खुजल केशबाली लड़की पर पड़लनि । ओ लड़की नरेशकेँ एतेक नीक लगैत छैक जे ओ हुनका सँ बाजऽ लेल ब्याकुल होब लगैत छथि । हुनका मोनमे ईहो भऽ जाइत छनि-
“एकरा संग हम जीवन बिताऽ सकैत छी ।“
तखने लिली अपन भाइक संगे नरेश लग अएलीह आ हुनकर माँ आ बाबुजीके बारेमे पुछय लगलीह । ओ बात तँ लिली संगे करैत रहथि मुदा ध्यान केमहरो दोसर ठाम रहनि । कनिए देरक बाद वैह लड़की एकटा थारीमे चूड़ा, दही, चीनी, आमक अचार, आर मिठाई सब लाबिकऽ नरेशकेँ नास्ता करय लेल दैत छथि ।
नरेश दुनु हाथसँ थारी पकड़ैत कहलनि-
“आहाँ नास्ता....कऽ लेलहुँ ?”
जेना कतेक दिनसँ परिचित रहथि तहिना ओ कहलनि-
“जी नहि ........आब जाइत छी हमहुँ ।”
ओ पुनः जाकऽ तीनटा थारीमे नास्ता लऽ कऽ अएलीह । लिलि, बिक्किकेँ दैत अपनो एतहि खाए लगलीह । नरेश मात्र हुनके पर तकैत रहथि । एकबेर जखन नरेश हुनका पर तकैत रहथि तखने ओ सेहो नरेश पर तकलन्हि हुनका रहल नहि गेलनि आ ओ पुछलनि-
“आहाँक नाम...कि थिक" ?
निसंकोच ओ जबाब देलन्हि-
“हमर नाम.......रुबी अछि ।“
काज सब ओरिया गेल छलैक ताहिसँ ओ बैसल छलाह । लिलि आ नरेशक पहिनहिसँ घरसँ आनजान रहन्हि । लिलि नरेशके कहलनि-
“नरेश........चल सबगोटा हमरा आँगन..........सब गोटा लुडो खेलब ।“
ओत कोनो प्रकारक काज नहि होबऽ कें कारणसँ नरेश, लिलि, बिक्कि आ रुबी चारु गोटे लुडो खेल चललाह । सबगोटे ओतऽ "व्यापारी" खेलऽ लागल, जाहिमे नरेश बैंक बनल । भाग्यसँ कही वा संयोगसँ नरेशक कातमे रुबी बैसल । नरेशकेँ जतऽ पचास देबऽ के रहनि ओतऽ रुबीके पाँच हजार दऽ दैथ आ एकटा टिकटक बदलामे दुटा टिकट । आ एहि खेलऽके समयमे ओ रुबीसँ हुनका बारेमे सब किछ पुछऽ लगलाह । रुबीक एस.एल. सी.क सिम्बल नं. सँ घरक फोन नं. तक । एक बेर खेल समाप्त भेल । दोसर बेरक खेलमे बैंक रुबी बनलीह । रुबी एक के सट्टामे दु कऽकऽ बिक्किके देबऽ लगलीह । रुबीक गलतीकेँ बिक्कि सबकेँ खोलिकऽ देखाऽ दैक । जखन रुबीक काज नरेश पाँच–छ बेर देखलन्हि तँ कहलनि-
“ई तँ एहन दुनिया छैक जेकरा मदति करबय सैह भाला भोकत ।“
अहिके बाद रुबी नरेशकेँ एकटा टिकटक बदला तीनटा आ............। एक बेर त नरेश फेकि देलन्हि मुदा जखन रूबी नरेश पर तकलकै तँ नरेश रुबी कि कहऽ चाहैत अछि से बुझि गेलाह । आ नरेश सभ किछु स्वीकार करय लगलाह।
साँझक करीब छ बजे नरेश अपन घर जाय लेल जुत्ता पहिरैत रहथि, तावते एकटा महिला रुबीकेँ घर जाए लेल कहलन्हि । नरेश आ रुबी संगहि विदा भेलाह ।
बाटमे नरेश पुछलनि-
“.....आहाँक घर.... कोन ठाम अछि”।
बडा सिनेहसँ ओ जबाब देलन्ह “महादेब मन्दिर बाला गल्लीमे”।
किछ आगू बढैत नरेश कहलनि-
“....हम तँ ...अहाँसँ सब किछु पुछलहूँ मुदा ..अहाँ हमरा बारेमे .........”।
बात कटैत ओ कहलन्हि-
“हमरा लिली सभ किछु कहि देलन्हि।”
एते बतियाइतो नरेश रुबीसँ अखनो बाजऽ लेल छटपट करैत छलाह ताबते ओ पुछलन्हि-
“अं.....आहाँके कोनो लड़की साथी अछि ?”
नरेश ब्यंग करिते जबाब देलन्हि-
“हँ ..बहुते ।”
नरेशक जबाब सुनिते रुबी गम्भीर भऽ गेलीह आ पुनः पुछलन्हि-
“हम जे.....बुझि रहलछी .....से हो ?”
ठोही मुस्की आ आखिसँ गम्भीर भऽ नरेश कहलनि-
“हँ......अखन धरि त नहि मुदा आब भऽ जएतै ।”
रुबी अपनामे खुशी भऽ फेर पुछलन्हि-
“कतऽ के छै”।
नरेश जबाब देबऽ मे धुकचुक भऽ कहलन्हि-
“काठमाण्डूक”।
ओ कनिक देर चुप भऽ चलऽ लगलीह, तखन फेर नरेश पुछलनि-
“.......रुबी अहाँकेँ कोनो लड़का साथी अछि ?”
जहिना नरेश कहने रहथि तहिना ओहो कहलन्हि-
“हँ ..बहुते ।”
फेर नरेश सेहो पुछलनि-
“हम जे.....बुझिरहलछी..से हे ?”
“हँ......अखन धरि तँ नहि मुदा आब भऽ जएतै ।”
“कतऽ के छै”
“दिल्लीक”।
दिल्लीके नाम सुनिते नरेशकेँ बुझा गेलनि जे ओ हुनके बात पर ब्यंग करैत छलीह । फेर ओ सब कनिक देर चुपचाप चलल आ फेर नरेश कहलनि-
“ रुबी....जँ हम कोनो लड़कीकेँ कहबै जे हम ओकरा सँ प्रेम करैत छी .....तँ....कि ओ स्वीकार करतीह”।
रुबी मुस्कैत गम्भीरतासँ कहलन्हि-
“हँ ...किया नहि । एकटा लड़कीकेँ अपन वरक लेल जे किछु गुण चाही- सुन्दर, निक स्वभाव–विचार, आदी-इत्यादी सब किछु तँ अछि अहाँमे”।
आब एते बातचीत भेलाक बाद नरेश आब फेर हिम्मत जुटाकऽ एकटा प्रश्न करैत अछि-
“........अहाँ असगरे कोनो लड़काक संग साथ सिनेमा देखने छी?”
बडा गम्भीर भऽ ओ कहलन्हि-
“नहि”।
“.....आ जँ केओ कहत तँ जएबै कि नहि ?"
अहि प्रश्नक जबाब देबऽ लेल रुबीकेँ बड. कठिन पड़लनि आ ओ कहलन्हि-
“ जाएब आ नहि जाएब से तँ संगे चलऽ बाला आदमी पर परै छै“।
एते सुनिकऽ नरेशक छाती कापऽ लगलैक आ ठोढ़ सेहो कापऽ लगलैक मुदा तैयो नरेश कहैछै -
“.........काल्हि ३ बजे वाला शोमे........ नीलम हॉलमे अहाँक प्रतीक्षा करब । हमरा विश्वास अछि जे अहाँ आएब ।”
मूड़ी डोलबैत रुबी कहलन्हि-
“ठीक छै”।
एते बात भेलैक, रुबी अपन घर तक पहुँच गेलीह । दुनु गोटे आपसमे बिदा लैत अपन अपन घर दिस लागल । अखन तँ साँझक सात मात्र बजलैयऽ मुदा नरेशकेँ प्रतिक्षा छैक तँ काल्हुक ३ बजेक । धिरे–धिरे हुनक मोन बेचैन होबऽ लगलनि । ओ कखनो टि.भि.लग आ कखनो कतौ... । बैसले–बैसल नरेशकेँ उचाट जकाँ लगय आ सोंचऽ लगथि जे एतऽ किया बैसल छी । एवं प्रकारे नरेशकेँ खाए, पिबऽ, उठऽ, बैसऽ सभ किछुमे उचाट लागऽ लगलनि।
दोसर दिन नरेश करीब दूइए बजे सिनेमा हॉल पहुँचल । टिकट बिक्री तँ अढाई बजे खुलैत छैक । तखुनका एक–एक मिनट हुनका बझाइन जे एक बर्ष बित रहल अछि आ मनमे एकटा इहो छटपट्टी रहनि जे ओ अएतीह कि नहि । जखन सवा
तीन बाजि गेलैक, मुसराधार पानि सेहो परऽ लगलै तखनो नरेश बाहर जा–जाक देखऽ लगलाह । तीन बाजि गेलैक, मुसराधार पानि सेहो परऽ लगलै, तखनो नरेश बाहर जा–जाकऽ देखऽ लगलाह । घण्टी जहिना बजै, नरेशक छाती आओर तेज धरकय लगैक । जखन तीन-पैतिस भऽ गेलैक, तखन नरेश देखलक जे रुबी पानिमे भीजैत माथ पर ओढनी धएने आबि रहल छथि । ओ जल्दी सँ कूदि कऽ रुबी लग जाइत अछि आ हाथ पकरि कऽ भीतर लऽ जाइयऽ । आ ई दूनु गोटे सिनेमा कम आ एक दोसराकेँ बेशी तकैत रहैअ ।
किछ कालक बाद एकटा गीत शुरु होइछ, नरेश रुबीक हाथ पकरिकऽ कहैछ-
“....रुबी ....हमरा दिश ताकु ने ।”
रुबी हुनका दिश तकैछ तँ ओ कहैत छथि-
“हमरा अहाँसँ प्रेम भऽ गेल“।
ई सुनिकऽ रुबी फेर पर्दा दिश ताकऽ लगैछ । नरेश फेर कहैछ-
"अहाँ हमरा जबाब नहि देब" ।
बडा गम्भीर भऽ रुबी कहैछ-
“हमरा कनीक..........सोचबाक मौका नहि देब.........?”
किछ समय बाद रुबी रुबी नरेशक हाथ पकरिकऽ कहलनि-
“....नरेश हमरा अहाँसँ प्रेम भऽ गेल, हम अहाँ बिन रहि नहि सकैत छी । “
बातो तँ ओतबे हेबाक रहैक । कनिक कालक बाद ओऽ दूनु गोटे सिनेमा हॉलसँ निकललाह आ साँझमे भेट करबाक बात करैत अपन–अपन घर दिस बिदा भेलाह । करीब छ बजे साँझमे नरेश मोटरसाईकल लऽकऽ रुबीसँ भेट कऽ आएल आ तखने जल्दिसँ अपन गाम डेबडीहा चलि देलक। गाम पहुँचैत साँझक साढे-सात बाजि गेल रहैक । ओ अपन माँ लग जाऽ कऽ गम्भीरता पूर्वक बैसि गेल । नरेशकेँ एहन उदास देखि कऽ माँ पुछलन्हि-
“कि बात बेटा, अबेर आबिकऽ, उदास" ?
नरेश माँकें अपन प्रेमक विषयमे कहए गेल रहथि । बड हिम्मत जुटएलाक बाद नरेश कहलनि-
“माँ ...........हमरा प्रेम भऽगेल ऽ”।
माँके कोनो भाँज नहि लगलनि आ पहिने ओ लड़कीक विषयमे पुछलन्हि । आ नरेश सभ किछ कहि गेलाह । तखन माँ कहलन्हि-
“ठीके छैक । मुदा बाबुजीक प्रतिष्ठा बचाकऽ ।”
तकर बाद दूनु गोटाक भेँटघाट आ फोनपर गपशप चलैत रहल । बिवाहक चतुर्थीक रातिमे निमंत्रण परल रहनि । बिना काकाक संग कतहु नहि जाएबाला नरेश निमंत्रणमे असगरे चलि गेलाह । मोनमे ई रहनि जे ओतऽ रुबीसँ गप होयत । एवं प्रकारे नरेश आ रुबी बड लग भऽ जाइ गेलाह । दिन भरिमे बड़ कम तँ १२–१४ बेर फोन पर बात होइन ।
एक बेर अहिना रुबीक माँ नरेशकें रुबी आ सोनीकेँ अंग्रेजी पढाबय लेल कहलन्हि । नरेश पढाबए लगलाह । मुदा दूनु गोटे बिच जे बात होइ ताहि पर सोनीकेँ शंका रहैक । एक महिनाक बाद रुबीक बाबुजी सुर्खेतसँ अएलाह। हुनका रुबीक बारेमे मालुम भेलनि, ओ रुबीक झोराकेँ तलाश कैलनि । हुनका नरेशक लिखल किछु चिठ्ठि भेटलनि । साँझमे रुबी अपन भाईक हाथसँ नरेशक लेल चिट्ठी पठौलन्हि। नरेश ओ पढिकऽ तुरन्ते रुबीक घरपर फोन करैत अछि । फोन रुबीक माँ उठबैतछथि । नरेश रुबीसँ बात करऽके इच्छा व्यक्त करैयऽ मुदा फोन रुबीक हाथ नहि परैत छनि । आ ओऽ नरेशकेँ इहो कहैत छथि जे अहाँ एतय आबि कऽ रुबीक बाबुजीसँ बात कऽ लिअ । ई बात सुनिकऽ नरेश अपन माँके सुनबैयऽ आ रुबीक बाबुजी सँ बात करऽ लेल सेहो जिद्द करैयऽ । करीब १ बजे दिनमे नरेश आ हुनक माँ रुबीक घर जाइत छथि । नरेशक माँके देख कऽ रुबीक बाबुजी कटाक्ष बोली बजैत कहैयऽ-
“...आ....आएलजाए – आएलजाए”। माँ आ सभ गोटे बैसय बाला घरमे जाईत छथि आ नरेश रुबीबाला घरमे । ओतऽ सोनी सेहो पढैत रहैछ । घरमे जाइते नरेशक नजरि रुबीक हाथपर परैत छै । बाहिमे काटल– काटल देखिकऽ नरेश पुछैत छैक-
“ई कि.......हमरा पर भरोसा नहि “ओतऽ बैसल नोकरकेँ बजाकऽ नरेश पत्ती लाबऽलेल कहैछ । रुबी ओकरा मना करैछ । नेकोन एयरक १२ बजे बाला प्लेन सँ भागऽ के बात सेहो रुबी सँ कहलनि। हाथमे पत्ती अपने सँ आनि नरेश अपनो हाथमे खचाखच ६–७ बेर मारैयऽ ताबते नरेशक माँ हुनका बजबैत छथि । नरेश कलपर जाकऽ हाथ धोकऽ अपन माँ लग पहुँचैत छथि। माँ सभ सँ माफी मांग लेल कहैत छथि, नरेश माफी मंगैय मुदा एतेके बादो रुबीक बाबुजी एकैहटा बात कहैत छथि-
“ आब जे सभसँ पहिने लगन अएतै ताहिमे बिबाह करब तँ ठिक छैक, नहि तँ नहि हेतै । “
"ठिक छै हम एकर बाबुजी सँ बात करैछी “। एते कहि नरेश आ हुनक माँ दुनु ओतऽ सँ बिदा भेलाह ।
ओही रातिमे दू–तिन आदमी आबिकऽ नरेशक बाबुजीकेँ कहैछ-
“आहाँ बेटाकेँ सम्हारि लिअ नहि तँ ठीक नहि होएत“ ।
नरेशक बाबुजीकें एहन सुनिकऽ बरदास नहि भेलनि आ ओ कहलनि-
“हे जाउ ! ........हुनको एकहिटा बेटा छनि से याद करा देबै । .....आब आहाँ सभ जा सकैतछी ।”
एते कहिकऽ ओ केवार बन्द कऽलेलन्हि । एवं प्रकारे रुबीसँ नरेशकेँ कोनो प्रकारक बातचित करीब आठ महिना तक नहि होइत छनि ।
फेर नरेशक काठमाण्डू रहबाक बात होइत छैक । मुदा नरेश १०–१५ दिन पर जनकपुर जाइत अबैत रहैयऽ ।
एक दिन नरेश रुबीसँ जेना होइ बाजऽ के छैक, सोचिक निकलैयऽ । भोरमे रुबी गणित बिषयक ट्यूसन पढ. लेल के. झा लग अपन साथी भावना संग जाइत रहैय । अचानक नरेशक घरपर रुबीक फोन अबैत छैक आ रुबी कहैछ-
“बारह बिग्घामे बेरियामे भेट करऽ आउ । “
जखन नरेश ओत पहुचैय त रुबी सम्पूर्ण घटनाक चित्रण करैत कहैत छथि-
“....आब आहाँ जँ हमरा सँ भेट करब त हमर बाबुजी आहाँके जानसँ मरबादेता....से....कृप्या.........।”
मुदा नरेश जनकपुर १०–१५ दिन पर आन जान नहि छोरैय । आ रुबी सँ भेटबाक बात कहीयो दशमीमे, कहियो सुकरातिमे करैत –करैत नरेशके रुबी धोखा दऽ दैत छैक ।
ओना नरेशके मनकें बड चोट पहुचैत छैक, तैयो ओ एकहिटा बात कहैछैक-
“बाहिमे रहू न रहू मोनमे रहलकरु ।”
वाह नरेश !


text:
10 सर्कुलर रोड के बाहर पुलिसकर्मि आओर मीडियाकर्मि सभक जमावड़ा लागल अछि। एक दू राजद कार्यकर्ता लालू आवास के भीतर गेला मुदा किछु समय भीतर रहलाक बाद वापस भ' गेला। राजद प्रवक्ता आओर विधायक शक्ति यादव छापामारी के दौरान 10 सर्कुलर रोड के भीतर दाखिल भेला। लगभग 10 मिनट भीतर रहलाक बाद ओहो बाहर आएब गेला। मीडिया स' बातचीत करबाक दौरान ओ कहलनि कि मोदी के इशारा पर ई छापामारी चैल रहल अछि। मुदा हम सभ ऐहिके मजबूती सँ मुकाबला करब।
एहि सभक बीच हालात क' देखैत मुख्यमंत्री नीतीश कुमार राजगीर म' उच्च स्तरीय बैठक बजौना छथि। अपने क' बता दी सीबीआई 2006 म' रेलमंत्री रही चुकल लालू प्रसाद यादव, पत्नी राबड़ी देवी, हुनकर बेटा सभक संगे संग आन लोग सभक खिलाफ मामला दर्ज केलनि अछि। एहि सभ लोग पर रांची आओर पुरी म' रेलमंत्रालय द्वारा होटल बनेबाक लेल जारी टेंडर म' धांधली के आरोप अछि।


text:
‘विश्वविद्यालय सञ्चालन करबालेल प्रादेशिक सरकार सेहो गंभीर नहि अछि’
जनकपुरधाम २५ ।नेपाली काँग्रेसक उपसभापति विमलेन्द्र निधि जनकपुरमे स्थापना कएलगेल राजर्षि जनक विश्वविद्यालय सञ्चालन करबालेल प्रदेश सरकार सेहो गंभीर नहि देखलगेल आरोप लगओलन्हि अछि ।
बहुत परिश्रम आ प्रयासकेबाद जनकपुरमे विश्वविद्यालय स्थापना भेल अछि उल्लेख करैत उपसभापति निधि केन्द्र सरकारक संगहि प्रादेशिक सरकार सेहो सञ्चालनतर्फ उदासीन देखलगेल बतओलन्हि ।
नेपाल प्रेस युनियन धनुषा बुधदिन जनकपुरमे आयोजना कएने पत्रकार सम्मेलनमे निधि कहलन्हि,‘प्रदेशके मुख्यमन्त्री विश्वविद्यालयक सहकुलपति छथि । कमसँ कम ओहि हैसियतसँ हुनका एहितर्फ ध्यान देब जरुरी अछि । मुदा ओसभ गंभीर नहि छथि ।’
‘जनकपुरस्थित राराब क्याम्पसकेँ राजर्षि विश्वविद्यालयक आधार क्याम्पसके मान्यता सरकार दऽ चुकल अछि,’ ओ कहलन्हि,‘सरकारी स्तरसँ आधार क्याम्पसके मान्यता भेट चुकल छैक । राराबमे कार्यरत किछु कर्मचारी आ प्राध्यापक हस्तान्तरण करबालेल तैयार नहि छथि । मुदा सरकार एहिप्रति मौन अछि ।’
मधेशी जनताक हकहितक नारा दऽ कऽ सरकारमे पहुँचलाकबादो प्रदेश सरकारमे गेलाकबादो शिक्षा, स्वास्थ्यसहितक आधारभूत आवश्यक्तातर्फ ध्यान नहि दऽ सकल हुनकर कहब छलन्हि ।
देशमे संघीय संरचना कार्यान्वयनमे आबि गेलाकबादो प्रदेश सरकार अधिकार सम्पन्न नहि होबए धरि सफल हएबामे समस्या रहल निधि स्पष्ट कएलन्हि । संघीय सरकार प्रदेशके अधिकार देबएमे आनाकानी कऽ रहल आ प्रदेश सरकार अधिकार लेबएलेल अग्रसर नहि देखलगेल ओ उल्लेख कएलन्हि । प्रदेश २ मे मात्र नहि सातु प्रदेशमे करिब करिब एहि प्रकारक समस्या रहल हुनकर कहब छलन्हि ।
प्रदेशके अधिकार नहि दऽ कऽ केन्द्र सरकार संघीयता कमजोर करए चाहि रहल अछि आ ओहिके सहयोगी भूमिका प्रदेश सरकार खेल रहल अपनासभके शंका रहल निधि बतओलन्हि । प्रदेश सरकार अपन कानुन नहि बना सकल अछि आ कानुन निर्माणलेल केन्द्र सरकार पर दबाब सेहो नहि दऽ सकल हुनकर कहब छलन्हि ।
भारतीय प्रधानमन्त्री चन्द्रशेखर जनकपुर आएल समय जनकपुर–जयनगर रेलसेवा विस्तार करबाक चर्च शुरु भेल उल्लेख करैत उपसभापति निधि एखन प्रदेशमे चलि रहल विकास निर्माणक काजसभकेँ अनुगमन आ तिव्रता देबएलेल प्रदेश सरकारसँ आग्रह कएलन्हि । पत्रकार सम्मेलन नेपाल प्रेस युनियन धनुषाक अध्यक्ष शैलेन्द्र झाक अध्यक्षतामे सम्पन्न भेल छल ।
एहिसँ पहिने नगराईन नगरपालिकाक लगमामे बुधदिन नवनिर्मित दुर्गा मन्दिरके उद्घाटन करैत उपसभापति निधि कम्युनिस्ट नेतृत्वक वर्तमान सरकार हत्या, हिंसा आ महँगाईबाहेक जनताके आओर किछु नहि दऽ सकल बतओने छलथि । पछिला सात महिनाक अवधिमे देशमे महँगाई, हत्या, बलात्कार, महिला हिंसा तीव्र रुपेँ बढलाकबादो सरकार नियन्त्रण करबामे असफल देखलगेल ओ आरोप लगओलन्हि । देशमे बढि रहल हत्या हिंसासहितक घटनाके विषयमे सरकारमे सहभागी दलसभकेँ जबाब देबए परत हुनकर कहब छलन्हि ।
संविधान संशोधनके चुनावी नारा बना कऽ मधेश केन्द्रीत दलसभ एखन सत्तामे पहुँचलाकबाद संशोधनक बात बिसरि चुकल ओ उल्लेख कएलन्हि ।
‘मधेशवादी दलसभ संविधान संशोधनके मुद्दा बनओलक,’ निधि कहलन्हि,‘एखन प्रदेश २ मे मधेशवादी दलक सरकार अछि, केन्द्र सरकारमे सहभागी आ समर्थन कएने अछि, संविधान संशोधन कियाक नहि भऽ सकल अछि ?’ बिना संशोधन चुनावमे नहि जएबाक अडान पर रहल दलसभ एखन संशोधन भुलि चुकल हुनकर कहब छलन्हि ।
नेकपा आ मधेशवादी दल सम्मलित सरकार जनताक असह्य हएबाक हिसाबसँ कर बढओलाक कारण देशमे मूल्यवृद्धि भेल हुनकर कहब छलन्हि । दुर्गा मन्दिरक उद्घाटन कार्यक्रम वार्ड अध्यक्ष धनवीर मण्डलक अध्यक्षतामे सम्पन्न भेल छल ।


text:
निकोसिया
निकोसिया पहिल लेफकोसा (रसियन: ПoлTopáцk; आइपिए: [pəltɐˈrat͡sk]) क नामसँ सेहो चिनैत अछि , एशिया आ युरोप दुनु महादेशमे परै साइप्रस देशक राजधानी, आर्थिक, राजनीतिक, सांस्कृतिक केन्द्र तथा सबसँ लोकप्रिय शहर छी । ई मेसाअोरिया क नदिकक, नदी पेडिअोस किनारसभमे अवस्थित अछि ।
इतिहास[सम्पादन करी]
निकोसिया, राजधानी आ साइप्रसक सरकारक सीट छी आ ई सब युरोपेली संघ सदस्यक सबसँ दुर दक्षिण पूर्वमे अछि । ई निरन्तर रूपमे ४५०० सँ बेसी वर्षक इतिहासमे बाँचरहल अछि आ १० अम शताब्दीसँग साइप्रसक राजधानी भेल अछि । निकोसियाक ग्रीक साइप्रस आ टर्की साइप्रस समुदायसभसँ १९६३ मे शहरक क्रमश: दक्षिण आ उत्तरमे विभाजित करै देलगेल अछि। १९५५-६४ क संकट पछा इ शहर तोडिएल छल । टर्कीसँ सन् १९७४ मे साइप्रस आ उत्तरी साइप्रस गणतन्त्रक बीचमे सैन्य बिरोधी बनला गेल वाद टर्कीसँ साइप्रसक द्वीपके आक्रमण केलावाद उत्तरी निकोसिया सहितक द्वीपलाके उत्तरमे कब्जा केलक । आज उत्तर निकोसिया उत्तरी साइप्रसक राजधानी छी, केवल टर्कीद्वारा मान्यता प्राप्त एक राज्य, जे अन्तर्राष्ट्रिय समुदायद्वारा साइप्रेयी क्षेत्रमे कब्जा कैर रहल मानैत अछि ।[३] ९६० मे निकोसिया साइप्रस रिपब्लिकक राजधानी बन्ल । यूनानी आ टर्की साइप्रियट्स द्वारा स्थापित एक राज्य छी। १९६३ मे ग्रीक साइप्रस समुदाय पक्षसँ संविधानक संशोधन प्रस्ताव केने छल । जे टर्कीक साइप्रस समुदाय अस्वीकार केलक । बीजान्टिन समयमे , ई शहर सेहो लेफकोसिया क रूपमे उल्लेख कएल छल । चौथा शताब्दी ईस्वीमे , शहर बिशपिक क सीट बनल छल ।[४]
साइप्रसक अवस्थित राजधानी ६४७ मे अरब आक्रमणक कारण सलामिस क विनाश पछा, निकोसिया लगभग ९६५ मे द्वीपक राजधानी बन्नपुगल । साइप्रसमे बीजान्टिन साम्राज्यक पुनरुत्थान भेल । बीजान्टिनसभसँ निकोसियामे द्वीपक प्रशासन सीटमे मुख्य कारणसँ सुरक्षा कारणसभक लेल तान्त्रिक शहरसभ अक्सर आक्रमणसँ पीडित छल । ओहि बिन्दुसँ साइप्रसक राजधानीक रूपमे बनल अछि । निकोसिया महान् हासिल केलक आ साइप्रसक बीजान्टिन राज्यक सिट भेल । अन्तिम बीजान्टिन राज्यपाल ईसाक कमनेनोस छल जे अपनके द्वीपक सम्राट घोषित केलक आ ई द्वीपमे ११८३ सँ १११९ तक शासन केलक ।[५]
एकर विधायी आ प्रशासनिक कार्यसभक अतिरिक्त, निकोसिया स्वयमक द्वीपक वित्तीय पूंजी आ एकर मुख्य अन्तर्राष्ट्रीय व्यापारिक केन्द्रक रूपमे स्थापित केने अछि । २०१५ मे निकोसिया सापेक्ष क्रय शक्तिमे संसारक ६ अम सबसँ धनी शहर छल ।[६]
भूगोल आ जलवायु[सम्पादन करी]
निकोसियासग एकर निम्न वार्षिक वर्षा आ वार्षिक तापमान दायराक कारणसँ दा उपउष्ण प्रदेशिय जलवायु अछि । शहरमे लाम्बा, तातो, मुग्लुङ आ सुखल ग्रीष्मकालक अनुभवसभ पावैए सकैत अछि । जाडमे बहुत वर्षाक साथ हल्का शीत होएत अछि । हिउँदक वर्षा आर्द्रता संग अछि । हिउँदमे हिउँक संचय विशेष कैर दुर्लभ होएतअछि । जाडके रात समयमे कहियो कल हल्का ठण्डा होएत अछि । निकोसियाक लेफकोपा मौसम स्टेशनमे दोसर जुलाई २०१७ मे तापमान ४४.७ डिग्री सेल्सियस पुगल ।[७]
सन्दर्भ सामग्रीसभ[सम्पादन करी]
- ↑ "Population – Place of Residence, 2011", Statistical Service of Cyprus (CYSTAT), १७ अप्रैल २०१४।
- ↑ "KKTC 2011 Nüfus ve Konut Sayımı" [TRNC 2011 Population and Housing Census] (তুর্কীमे), TRNC State Planning Organization, ६ अगस्त २०१३।
- ↑ Kempen, Ronald van; Vermeulen, Marcel; Baan, Ad (2005). Urban Issues and Urban Policies in the New EU Countries. Ashgate. प॰ 207. आइएसबिएन 978-0-7546-4511-5. https://books.google.com/books?id=FHou6czhjqwC&pg=PA207.
- ↑ "Saint Tryphillius", Saintsoftheday108.blogspot.com, अभिगमन तिथि १० मार्च २०१२।
- ↑ "Nicosia Municipality", Nicosia.org.cy, अभिगमन तिथि १० मार्च २०१२।
- ↑ "World's richest cities by purchasing power", UBS, २०१५, अभिगमन तिथि ११ नवम्बर २०१७।
- ↑ "Ogimet daily weather summary"।


text:
ई लोकसभा चुनाव की सभ दऽ कऽ जायत। दिल्ली जकाँ कोनो असमञ्जस? किंवा अटल बिहारी वाजपेयीक पहिल सरकार जकाँ कोनो संकट किंवा आर किछु। पता नञि सभ किछु गर्भमे अछि। भविष्यक गर्भमे। हमरा लोकनि सभ किछु भविष्यपर छोड़ि दै छी। जे हेतै देखल जेतै। जे भोग भोगबाक हैत से भोगि लेब। मतदान कोन उद्देश्यसँ करै छी ताहि सभसँ फराक, निराकार। खसा देबाक अछि भोट। बिना ई बुझने जे यैह भोट बनबैत अछि, हमरा लोकनिक भविष्य। यैह भोट बनबैत अछि देश। यैह भोट हमरा अहाँकेँ दैत अछि रोजी-रोटी। यैह भोट गरीबी, अशिक्षाकेँ दूर करबाक सपना बुनैत अछि। यैह भोट हमरा लोकनिक सभसँ मूल्यवान आशा अछि। मुदा एही भोटकेँ अनेरे खसा अबै छी हम सभ।
-कहियो सोचलियै? भोट खसेबासँ पहिने। ई भोट ओकरा किएक, ओकरा किएक नञि। कहियो सोचलियै जे पछिला पाँच बरख जे अहाँक जनप्रतिनिधि छल से अपन क्षेत्रक वास्ते की सभ केलक। संसद केर कार्यवाहीमे ओकर कतेक भूमिका रहलै। ओकर व्यवहार ओहि ठाम सकारात्मक रहै वा नकारात्मक। लोकसभामे अपन योगदानसँ ओ क्षेत्रक नाम बढ़ौलक वा घिनौलक? कहियो ओकर काजक मूल्यांकन करबाक इच्छा भेल।
-अपन जनप्रतिनिधिक कएल काजक मूल्यांकन करब सीखक चाही। जेँ कि हमरा लोकनि ई नञि कऽ सकलहँु एकर कोनो परम्परा नञि बनौलहँु तेँ कोनो जनप्रतिनिधि चुनाव जितलाक बाद हमरा अहाँक खोज -खबरि लेबऽ नञि आएल। ई सनातनी परम्परा टूटक चाही। कहिया धरि ओहिना निमूधन सन तमसगीर बनल अपन जनप्रतिनिधिकेँ लोकसभामे महत्वहीन भेल देखैत रहब। जे कोनो जोगरक साबित नञि भेल तकरा जितायब लोकतंत्रक विरुद्ध अपराध थिक। हमरालोकनि अपन अगिला पीढ़ीक प्रति दोषी बनि रहल छी। एहन दोष हमरा लोकनि कहिया धरि उघैत रहब?
- कहियो नीक जकाँ विचारि कऽ देखलियै जे अहाँक जाति अहाँकेँ की सभ देलक। अहाँक जातिक प्रत्याशी जखन अहाँ लोेकनिक भोटसँ जीतल तकर बाद अहाँक जाति वास्ते ओ की केलक? जकरा अहाँ धर्मक आधारपर जितौलियै से अहाँक धर्मक वा मजहब केर वास्ते कल्याणक कोन काज सभ केलक? जे किछु कएल गेल से कतेक सार्थक रहल?
- की अहाँ एहने जनप्रतिनिधि चाहैत रही? कदापि नञि। जे अपन कोटाक राशिक सदुपयोग धरि नञि कऽ सकल, जे अपना क्षेत्रमे कोनो सार्थक भूमिका नञि निमाहि सकल तकरा भोट करबाक मतलब की। अहाँ विचार करब।
- देश आ समाजक लेल कोन बात जरूरी छै। ई अहाँ नञि सोचबै तँ अहाँक जनप्रतिनिधि सेहो नञि सोचत। एक क्षणक स्वार्थक लेल देशक भविष्य कोनो अकाजक लोक केर हाथमे सौँपि देब कतहुसँ उचित नञि।
- अपन मोनकेँ कठोर बना कऽ जाति-जवारक भावनासँ ऊपर उठि कऽ, धर्म-सम्प्रदायक संकीर्णतासँ बाहर निकलि कऽ भोट करब तँ देश बनत। देश बनायब अहाँक हाथमे अछि। भोट करू विवेकसँ अपन ज्ञान-प्राणसँ देश हितमे। अहाँक भोट देश गढ़त तेँ सावधान रहब!


text:
पटना। एक जमाना छल जखन मगध पर राज करबा लेल बख्तियार शिक्षाक आधारभूत संरचना कए ध्वस्त करि देने छल, आइ बख्तियारपुरक नीतीश कुमार बिहार पर राज करबा लेल भ्रष्ट अधिकारिक घर मे स्कूल खोली शिक्षाक लेल आधारभूत संरचना बढा रहल छथि। मगध पर राज करबाक अछि त जनता कए मूर्ख बना कए राखू, बख्तियार क एहि नीति कए अंगरेजी स ल कए लालू प्रसाद तक लागू करबा मे पाछु नहि रहलाह। मुदा नीतीश एहि नीति कए खत्म करबा लेल प्रयासरत छथि। एहि कडी मे पूर्व एमवीआई रघुवंश कुंवर क समस्तीपुर क मोहिउद्दीन नगर स्थित टांरा गाम क मकान आ राजधानी क पूर्वी चित्रगुप्त नगर (गांधी नगर) क मकान नंबर 50ए/1293 मे बहुत जल्द नौनिहाल शिक्षा ग्रहण करत। औरंगाबाद क पूर्व एमवीआई रघुवंश कुंवर क कारी कमाई स बनल एहि आलीशान भवन मे कुल मिला कए 50टा कोठली अछि, जे आब स्कूलक कक्षा बनत।
निगरानी क विशेष अदालत एक मास क भीतर एहि मकान समेत कुंवर क अन्य अवैध संपत्ति कए जिला प्रशासन कए सौंप दैत। पटना क मकान क संग-संग समस्तीपुर क मोहिउद्दीननगर प्रखण्ड स्थित हुनकर पैतृक गाम टौरा मे बनल हुनकर आलीशान भवन मे सेहो स्कूल खोलबाक तैयारी करि लेल गेल अछि। कुंवर क पटना स्थित भव्य मकान कए देखिकए हुनकर हैसियत क अनुमान आसानी स लगाउल जा सकैत अछि। करीब दू कट्ठा क भूखंड मे बनल एहि भवन मे दर्जन भरि कोठली अछि, जे सर्वसुविधा संपन्न अछि।
एकर ठीक सामने दू कट्ठा स बेसीक भूखंड खाली पड़ल छै, जेकर प्रयोग वाहन लगेबा लेल कैल जा रहल अछि। एहि खाली भूखंड क पश्चिमी छोर मे करीब आधा दर्जन एस्वेस्टस क कोठली बनल अछि जे फिलहाल खाली छै। आस-पड़ोस क मानी त कुंवर क लग मे तीनटा छोट गाड़ी अछि। कुंवर क पांचटा बेटी, जाहि मे स एकटाक विवाह भ चुकल अछि। दूटा बेटी राज्य स बाहर शिक्षा ग्रहण करि रहल छथि। लोकक अनुसार बडक़ी बेटी दिल्ली मे डॉक्टर छैन।
ओतहि समस्तीपुर क मोहिउद्दीननगर प्रखण्ड स्थित टौरा गांव मे बनल हुनकर आलीशान भवन कए दूर स चिन्हल जा सकैत अछि। स्थानीय लोकक कहब अछि जे एहि मकान मे चारि दर्जन स बेसी कोठली अछि। फिलहाल एहि मकान मे एमवीआई रघुवंश कुंवर क भाई आ अन्य परिजन रहैत छथि।
गौरतलब अछि जे कुंवर कए निगरानी अन्वेषण ब्यूरो क विशेष टीम 24 सितम्बर, 2008 कए 50 हजार टका रिश्वत लैत गिरफ्तार केने छल। एहि मुकदमा क सुनवाई मे न्यायालय कुंवर क करीब पैंतालीस लाख टकाक चल-अचल संपत्ति कए जब्त करबाक आदेश देलक अछि। इ दूनू संपत्ति रघुवंश कुंवर आ हुनकर पत्नी ललिता देवी क नाम पर अछि।
मुख्य पृष्ठ चित्रालय भ्रष्ट कुंवर क मकानक 62टा कोठली बनत क्लासरूम


text:
नई दिल्ली/ पटना। बिहार मे पर्यटकक संख्या मे लगातार बढोतरी भ रहल अछि, मुदा पर्यटन स्थल पर ओहि अनुरूप सुविधाक घोर अभाव देखल जा रहल अछि। गया आ नालंदा तक सिमटल बिहार पर्यटन आब समग्र रूप स पूरा बिहार तक पहुंच गेल अछि। लोक बिहार पहुंचलाक बाद नालंदा आ गया क आसपासक क्षेत्र सेहो देखबा लेल जा रहल छथि। एहन मे हुनका आधारभूत सुविधाक अभाव पर्यटन विकास मे बाधक बनि रहल अछि। पर्यटक बढैत संख्याक अनुरूप पटना, गया और नालंदा सन जगह पर सेहो देल गेल सुविधा कम पडि रहल अछि। बिहार राज्य पर्यटन विकास निगम क अधिकारीक क अनुसार राज्य मे नवम्बर मास मे 5.27 लाख विदेशी पर्यटक एलथि। इ आंकड़ा भारत कोनो राज्य मे एहि मास मे आयल पर्यटक क आंकड़ा स बेसी अछि। एहन मे पर्यटक लेल रहबाक नीक व्यवस्था आ धुमबा लेल नीक सडक सन मूलभूत जरूरत क अभाव देखार भ रहल अछि।
एहि संदर्भ मे बिहार टूर एंड ट्रैवल असोसिएशन राज्य क पर्यटन विभाग कए एकटा पत्र सेहो लिखलक अछि। एसोसिएशन क कहब अछि जे नीक सड़क क निर्माण स जतए बिहार क मुख्यमंत्री 2010 विधानसभा चुनाव मे दोबारा कामयाबी हासिल केलथि, ओतहि बौद्ध आ जैन सर्किट मे खराब होइत सड़क क कारण राज्य कए पर्यटन क्षेत्र मे काफी नुकसान भ रहल अछि। बिहार मे बढैत पर्यटन क संभावना कए देखैत बौद्ध आओर जैन पर्यटन सर्किट मे सड़क क हालत मे सुधार करबाक अनुरोध कैल गेल अछि। एसोसिएशन महासचिव केपी सिंह कहला जे दूनू सर्किट मे सड़क क हालत खराब अछि, एहि स पर्यटक मे राज्य क खराब छवि बनैत अछि। ओना ओ इ कहला जे राज्य मे कानून-व्यवस्था बेहतर अछि आ पर्यटन सुरक्षित अछि।
दोसर दिस बिहार क पथ निर्माण मंत्री नंद किशोर यादव क कहबा अछि जे नव राष्ट्रीय राजमार्ग क विकास क गप कए छोडू, मौजूदा राष्ट्रीय राजमार्ग क सेहो राष्ट्रीय मापदंड क अनुरूप बना कए रखबा मे सेहो केंद्र सहयोग नहि करि रहल अछि। 2005 मे राज्य सत्ता परिवर्तन क बाद स बिहार लगातार उपेक्षा क शिकार रहल अछि। राज्य मे 3642 किलोमीटर राष्ट्रीय राजमार्ग अछि। एहि मे स 1609 किलोमीटर सड़क भारतीय राष्ट्रीय राजमार्ग प्राधिकरण क अधीन अछि, जखनकि 2033 किलोमीटर राष्ट्रीय राजमार्ग क रखरखाव क जिम्मेदारी बिहार सरकार क अछि। मूल समस्या एहि सड़कक रखरखाव पर अछि। बिहार सरकार वित्तीय वर्ष 2005-06 स एखन धरि राष्ट्रीय राजमार्गो क रखरखाव क 4162.47 करोड़ टका क लागत क पांच सौ स बेसी प्रस्ताव केंद्र सरकार कए पठा चुकल अछि मुदा सड़क परिवहन आ राजमार्ग मंत्रालय एहि मे केवल 1082.79 करोड़ क 180 योजना कए स्वीकृति प्रदान केलक अछि।
एहि मे कोनो दू राय नहि जे राष्ट्रीय राजमार्ग क रखरखाव लेल केंद्र दिस स धन आवंटन मे बिहार क उपेक्षा भ रहल अछि। चालू वित्तीय वर्ष मे राज्य क राष्ट्रीय राजमार्ग क रखरखाव लेल केंद्र एखन धरि कोनो राशि नहि देलक अछि। एतबे नहि पिछला सात सालक दौरान राज्य क ज्यादातर सड़क योजना कए सेहो केंद्र सरकार स स्वीकृति नहि भेटल अछि। बिहार न सड़क परिवहन आ राजमार्ग मंत्रालय कए वर्ष 2011-12 क सालाना योजना मे शामिल करबा लेल 1061.64 करोड़ क प्रस्ताव जुलाई, 2011 कए पठाउल गेल छल, मुदा मंत्रालय एहि साल लेल कोनो योजना कए स्वीकृति नहि देलक। तीन साल पहिने बिहार सरकार राज्य मे राष्ट्रीय राजमार्ग क खराब स्थिति आ ओकर मरम्मत लेल पठाउल गेल प्रस्ताव कए स्वीकृति मे केंद्र क देरी कए देखैत अपन स्तर पर सड़क कए दुरुस्त करा देलक, मुदा एहि मद पर खर्च भेल करीब 900 करोड़ क राशि क भुगतान क मामला एखनो केंद्रीय सड़क परिवहन आ राजमार्ग मंत्रालय मे अटकल अछि। बिहारक नजरि स देखल जाए त बिहार केंद्र क जिम्मेदारी निभेबा लेल किया बाध्य भ रहल अछि, जखन कि आन राज्य मे केंद्र सरकार अपन जिम्मेदारी निभा रहल अछि। बिहार एक बेर केंद्र क जिम्मेदारी निभा देलक जाहि स सडक किछु चलबा जोकर भेल। मुदा केंद्र इ मानि कए बैस गेल जे सब साल आब इ काज बिहार अपने क लेत। इ केंद्र सरकारक बिहार विरोधी नीति क उदाहरण त कहले जा सकैत अछि संगहि इ भारतीय संघ आ राज्य क संबंध कए सेहो कमजोर क रहल अछि।
पर्यटक बढल, मुदा बाट एखनो दुरुस्त नहि
नई दिल्ली/ पटना। बिहार मे पर्यटकक संख्या मे लगातार बढोतरी भ रहल अछि, मुदा पर्यटन स्थल पर ओहि अनुरूप सुविधाक घोर अभाव देखल जा रहल अछि। गया आ नालंदा तक सिमटल बिहार पर्यटन आब समग्र रूप स पूरा बिहार तक पहुंच गेल अछि। लोक बिहार पहुंचलाक बाद नालंदा आ गया क आसपासक क्षेत्र सेहो देखबा लेल जा रहल छथि। एहन मे हुनका आधारभूत सुविधाक अभाव पर्यटन विकास मे बाधक बनि रहल अछि। पर्यटक बढैत संख्याक अनुरूप पटना, गया और नालंदा सन जगह पर सेहो देल गेल सुविधा कम पडि रहल अछि। बिहार राज्य पर्यटन विकास निगम क अधिकारीक क अनुसार राज्य मे नवम्बर मास मे 5.27 लाख विदेशी पर्यटक एलथि। इ आंकड़ा भारत कोनो राज्य मे एहि मास मे आयल पर्यटक क आंकड़ा स बेसी अछि। एहन मे पर्यटक लेल रहबाक नीक व्यवस्था आ धुमबा लेल नीक सडक सन मूलभूत जरूरत क अभाव देखार भ रहल अछि।


text:
टेस्ट क्रिकेट
टेस्ट क्रिकेट, क्रिकेटक सब सँ लम्बा स्वरूप छी । एकरा खेलाडीसभक खेल क्षमताक वास्तविक परीक्षा मानल गेल अछि, मुदा तबो आब आबि ई खेलक एकदिवसीय स्वरूप तथा ट्वान्टी२० अन्तर्राष्ट्रिय अधिक लोकप्रिय अछि । टेस्ट क्रिकेट अन्तर्राष्ट्रिय क्रिकेट परिषदद्वारा मान्यता प्राप्त राष्ट्रिय टिम बिच खेलल जाइत अछि । दुई टिमके ११ खेलाडीद्वारा ४ इनिङ्गक म्याच खेलल जाइत अछि जे ५ दिन धरि चलैत अछि । क्रिकेटक ई स्वरूपके खेलाडीके वास्तविक क्षमताके प्रष्ट करैत अछि बात विज्ञसभ बतबैत अछि ।[१][२][३]
टेस्ट क्रिकेट खेलैलेल दर्जा प्राप्त राष्ट्सभ[सम्पादन करी]
निम्नलिखित देशसभके टेस्ट क्रिकेट खेलैलेल दर्जा प्राप्त अछि
- इङ्ल्यान्ड
- अस्ट्रेलिया
- दक्षिण अफ्रिका
- वेस्ट इन्डिज
- न्युजिल्यान्ड
- भारत
- पाकिस्तान
- श्रीलंका
- जिम्बाब्वे
- बंगलादेश
सन्दर्भ सामाग्रीसभ[सम्पादन करी]
- ↑ Lifeless pitches should not be accepted, The Telegraph. Retrieved 1 August 2009
- ↑ Knight's return to proving ground, Retrieved 1 August 2009
- ↑ Adam Gilchrist's Cowdrey Lecture, 2009, ESPNcricinfo. Retrieved 1 August 2009


text:
प्रभाकर झा
कोलकाता । हालहि मे 75 साल पूरा केनिहार कोलकाता क पहचान बनल हावड़ा ब्रिज यानी रवींद्र सेतु पर सब दिन पैदल चलनिहार लाखों यात्री क लेल एकटा शेड बनायल जायत।
एहि पुलक मरम्मत आ रखरखावक जिम्मा संभारनिहार कोलकाता पोर्ट ट्रस्ट एहि पुल लेल आओर कई टा योजना तैयार केने अछि। पोर्ट ट्रस्टक अध्यक्ष विनीत कुमार कहै छैथ जे एकरा लेल पेशेवर वास्तुविदक सहायता लेल जायत जाहि स ब्रिज के खूबसूरती ओहिना बनल रहे।
उल्लेखनीय अछि जे तीन-चौथाई सदी स कोलकाता के पहचान बनल हावड़ा ब्रिज यानी रवींद्र सेतु अपन ऐ पैघ सफर के ल क कै टा ऐतिहासिक घटनाक के मूक गवाह रहल अछि। साल 1936 में एकर निर्माण कार्य शुरू भेल छल और 1942 में ई पूरा भ गेल। 3 फरवरी, 1943 क इ जनता के लेल खोल देल गेल। 2018 मे एकर 75 साल पूरा भ गेल। इ जतय द्वितीय विश्वयुद्धक समय भारी बमबारी झेलक, ओहि ठाम स्वाधीनता आंदोलन, देशक आजादी और बंगालक भयावह अकाल सेहो देखलक।
दिलचस्प बात इ अछि जे कि पूरा दुनिया में मशहूर और सैलानि सभ हक आकर्षणक केंद्र रहल अहि पुल के औपचारिक उद्घाटन तक नै भेल छल।
एकर वजह इहो छल जे तखन द्वितीय विश्व युद्ध पूरा शबाब पर छल। दिसंबर, 1942 में जापानक एकटा बम इ ब्रिज स कुछ दूरी पर खसल छल।
अहि स इ तय भेल जे ऐकर उद्घाटन के मौका पर कोनो धूमधाम नै हेतै। फरवरी, 1943 में पुल के ट्रैफिक लेल खोल देल गेल।
इ ऐतिहासिक ब्रिज देशी-विदेशी सैलानि सब के अलावा सत्यजीत रे स ल कए रिचर्ड एटनबरो और मणिरत्नम जेहन फिल्मकार सब के सेहो लोभाबैत रहल अछि। ऐतय अनगिनत फिल्मक शूटिंग भ चुकल अछि। वर्ष 1965 में कविगुरु रबींद्र नाथक नाम पर एकर नाम रवींद्र सेतु राखल गेल।
प्राप्त दस्तावेजक अनुसार कोलकाता और हावड़ा क बीच हुगली नदी पर पहिने कोनो ब्रिज नै छलै नदी पार करबा के लेल नाव टा एकमात्र जरिया छल।
बंगाल सरकार के ओर स वर्ष 1871 में हावड़ा ब्रिजक अधिनियम पारित होय कए बाद वर्ष 1874 में सर ब्रेडफोर्ड लेसली
नदी पर पीपा के पुलक निर्माण करेलक। साल 1874 में 22 लाख रुपया के लागत स नदी पर पीपा के एकटा पुल बनायल गेल जेकर लंबाई 1528 फीट और चौड़ाई 62 फीट छल। फेर 1906 में हावड़ा टीशन बनै के बाद धीरे-धीरे ट्रैफिकक और लोगक आवाजाही बढ़अ लागल, मुदा तखन तक पहिल विश्वयुद्ध शुरू भ चुकल छल अहि वजह स काज शुरू नै भेल। साल 1922 में न्यू हावड़ा ब्रिज कमीशनक गठन केल गेल कुछ साल बाद एकरा लेल निविदाएं आमंत्रित केल गेल। तखन जर्मनी क एकटा फार्म सबस कम दरक निविदा जमा केने छल, लेकिन तहन जर्मनी और ग्रेट ब्रिटेन कए आपस में संबंधों मे भारी तनाव रहै के वजह स जर्मनक फार्म कए ठेका नै देल गेल। बाद मे वेह काज ब्रेथवेट, बर्न एंड जोसेप कंस्ट्रक्शन कंपनी कए सौंपल गेल। एकरा लेल ब्रिज निर्माण अधिनियम में संशोधन कैल गेल।
एहि कैंटरलीवर ब्रिज कए बनाब में 26 हजार 500 टन स्टील के इस्तेमाल कैल गेल अछि जाहि में स 23 हजार पांच सौ टन स्टीलक सप्लाई टाटा स्टील केने अछि। तैयार होय कए बाद इ दुनिया मे अपन तरहक तेसर सबस लंबा ब्रिज छल पूरा ब्रिज महज नदी के दुनू किनार पर बनल 280 फीट ऊंच दू टा पाया पर टिकल अछि। इ दूनू पाया क बीचक दूरी डेढ़ हजार फीट अछि नदी के बीच में कोनो पाया नै अछि। एकर खासियत इ अछि कि एकर निर्माण में स्टील प्लेट कए जोड़बा लेल नट-बोल्ट क बजाय धातु स बनल कांटी यानी रिवेट्स क इस्तेमाल कैल गेल अछि।
अखन अहि स रोजाना लगभग सवा लाख वाहन और पांच लाख स ज्यादा पैदल यात्री गुजरैत छैथ। ब्रिज बनै के बाद अहि पर पहिल बेर एकटा ट्राम गुजरैत छल। मुदा वर्ष 1993 स ट्रैफिक काफी बढि़ जेबा के बाद ब्रिज पर ट्राम की आवाजाही बंद क देल गेल। 75 साल पूरा होय पर एकटा कॉफी टेबल बुक सेहो प्रकाशित केल गेल। अहि में ब्रिज क जन्म स ल कए अखन तक के सफर कए तस्वीर क जरिए स उकेरल गेल अछि। यह ब्रिज बीते खासकर डेढ़ दशक क दौरान के टा हादस और तकनीकी समस्या सब कए शिकार भेल अछि
साल 2005 में एमवी मणि नामक एकटा मालवाहक जहाज क मस्तूल एकर ढांचे मे फंसि गेल छल। अहि स ढांचे के काफी नुकसान पहुंचल छल। ओ नुकसानक मरम्मत के लेल कोलकाता पोर्ट ट्रस्ट इ ब्रिज कए निर्माण क दौरान सलाहकार रहल इंग्लैंड के रेंडल, पाल्मर एंड ट्रिटान लिमिटेड स सेहो सहायता लेने छलैथ।
पोर्ट ट्रस्ट कए वर्ष 2011 क दौरान एकटा अजीब समस्या स जूझअ पड़ल छल, तखन एकटा अध्ययन स इ बात सामने आयल कि तंबाकू थूकै के वजह स ब्रिज के पायों के मोटाई कम भ रहल अछि। तखन स्टील के पाया के नीचा फाइबर ग्लास स ढंकै पर लगभग 20 लाख रुपये खर्च भेल ।
पोर्ट ट्रस्टक अध्यक्ष विनीत कुमार कहै छथि जे सामान्य तौर पर ऐहन ढांचे के जीवन सौ से डेढ़ सौ साल तक होबा चाहि, मुदा बीतल 75 वर्षों क दौरान अहि स गुजरअ वाला ट्रैफिक केय गुना बढ़ गेल अछि। अहि स एकर नियमित जांच जरूरी अछि।
नीक वा अधलाह - ज़रूर कहू जे मोन होय


text:
मनोहर बाबूकेँ के नै चिन्है छै?समाजकेँ दहेज मुक्त करबाक संकल्प लेने छथि मनोहर बाबू ।कतेको बेर ,कतेको मंचसँ दहेजक विरोधमे भाषण देने छथि ।दहेज लेनाइ-देनाइकेँ सबसँ पैघ पाप बुझै छथि ।
आइ इलाका भरिमे हुनक नामक चर्चा छै ।जनताक नजरि हुनक जेठ बेटाक विआहक कार्डपर छै । कार्डपर की रहतै ,ओहिपर छपल एकटा पाँतिपर टकटकी लगेने छै लोक ।जे पाँति छल "ई विआह दहेजक दानवी क्रियाकलापसँ कोसों दूर अछ
मनोहर बाबूक घरपर कऽर-कुटुमक भीड़ जुटल छै आ मनोहर बाबू दुनू प्राणी एकटा घरमे बतियाइत छथि ।
मनोहर बाबू-"इ विआह आइ हेबाक अछि मुदा लागि रहल छै जे नै हएत ।"
पत्नी-"से किएक ? विआह किए नै हेतै?"
मनोहर बाबू-"साँझक चारि बाजि गेलै मुदा तीलकक 12 लाखमेसँ 50 हजार टाका एखनो बाँकिए अछि ।"
अमित मिश्र


text:
कोलकातामें मिथिला महोत्सवक आयोजन- भास्कर झा
मिथिला विकास परिषद, कोलकाता द्वारा 29 जुलाई 2012 के महाजाति सदन के सभागार में आयोजित मिथिला महोत्सवक शुभारंभ भेल। 9 दिवसीय मिथिला महोत्सव केर उद्घाटन केन्द्रीय स्वास्थ्य राज्य मंत्री श्री सुदीप बंध्योपाध्याय दीप प्रज्जवलन आ बाबा विद्यापति पर माल्यार्पण सं केलनि। अहि अवसर पर मिथिला विकास परिषदक उल्लेखनीय गतिविधि सं संबंधित स्मारिकाक विमोचनसेहो कायल गेल। मुख्य अतिथि श्री सुदीप बंद्दोपाध्यय परिषदक प्रशंसा करैत बतौलनि कि कोलकाता में एकटा मिथिला सदनक आव्श्यकता अछि। मिथिला सदनक निर्माणमें यथासंभव सहयोग देबक आश्वासन दैत समस्त मिथिलावासी आर मिथिला के बड़ाई कयलनि। कहलथि कि सम्पूर्ण बंगाल में लगभअअभ 6 लाख मैथिल रहि रहल छैथ आर अतहि सं अपन भाषा आर संस्कृतिक अनुरक्षण पर मार्गनिर्देशन करैत रहैत छैथ।
विषेष अतिथिक रुपमें आमंत्रित मैथिली अकादमी,पटना के अध्यक्ष तथा प्रसिद्ध उद्घोषक श्री कमलाकान्त जी कहलनि कि परिषद सं बड्ड अपेक्षा अहि। वो दुख व्यकत केलनि कि आई मैथिल अपन मूल शब्द-स्वरुप के बिसरि रहल अछि ,अप्पन संस्कृति , अप्पन परम्परा, अप्पन भाषा के अनुरक्षित करय पर जोर दैत कहला कि मैथिली आब रजनी-सजनीक भाषा नहिं रहि गेली, आब मैथिली रोजी-आ रोटीक भाषा थीक।
समारोहमें परिषदक अध्यक्ष श्री अशोक झा नवका पीढीके आह्वान करैत कहला कि आब समय आबि गेल अछि, नवतुरिया सबके आगू आबक चाही , हुनका सबके मिथिला-मैथिलीके झंडा उठाबक चाही। अपन चीर-परिचित जुमला” THINK DIFFERENT,DO DIFFERENT” केर संदर्भ दैत कहला कि सब मैथिलके अपन सोचके हिसाबे किछु नव आर प्रायोगिक काज करबाक चाही। संगहि आश्वासन देलनि अछि कि गंगा सागर एक्सप्रेस, मिथिलाचल आ मैथिली एक्सप्रेसक नियमित परिचालन केर उपरान्त आब दरभंगा-गुवाहाटी के बीच एकटा सीधा ट्रेनक परिचालन के लेल केन्द्र सरकारके समक्ष एकटा ज्ञापण रखता।
अहि अवसर पर प्रसिद्ध साहित्यकार डॉ गीतेश शर्मा, दैनिक सन्माग्रक संपादक श्री सुरेश सिंह आर प्रभात खबरक संपादक श्री तारकेश्वर मिश्रा उपस्थित छलैथ। मंच संचालन अशोक कुमार झा ‘भोली” जी केलनि।
उद्घाटन समारोहक समापन केर उपरान्त रंगारंग सांस्कृतिक कार्यक्रमक आयोजन कायल गेल जाहिमें लगनी, डोमकच, झड़नी, आदि लोकनृत्य आर धिया पुता द्वारा गावल मैथिली गीतक प्रस्तुती आक्रर्षक छल। तत्पस्चात, विद्यापति गीत-रचना पर आधारित भाव नाट्य प्रस्त्तुती ”कखन हरब दुख मोर”क संगीतबद्ध मंचन कायल गेल। रंगारंग सांस्कृतिक कार्यक्रमक संचालन प्रसिद्ध उद्घोषक श्री राम सेवक ठाकुर जी कयलनि।=====————भास्कर झा


text:
आषाढ २४ गते,नेकपा एमालेके अध्यक्ष केपी शर्मा ओली सत्तापक्षसभ देशके विरुद्ध लओने संविधान संशोधनके प्रस्ताव एमालेके मान्य नै हेवाक बतौलनिअछि । संविधान संशोधनमे सहमति जुटाब प्रधानमन्त्री शेरबहादुर देउवा सक्रियता बढारहल बेर प्रतिपक्ष पार्टीके अध्यक्ष ओलीके एहन कहब बाहर आएलअछि ।
स्थानीय तहके चुनाव सम्पन्न नै होबधरि संविधान संशोधनके प्रस्ताव अगाडि नै बढाबके कवुल कएने स्मरण करति ओली कहलनि सत्ता पक्षसभ हमरासभसाथे प्रदेश २ के स्थानीय तह निर्वाचन सक्लाकऽबाद मात्र संशोधन प्रस्ताव लएवाक सहमति कऽक अयके तत्काले आगा बढाबके तयारी कएनेअछि, यी हमरसभक पार्टीके लेल मान्य नै ह्यात ।’
अपन गृहनगर झापाके दमकमे आयोजित विजय उत्सवमे सहभागी हाबऽ जएवाक क्रममे विराटनगर विमानस्थलमे ओली प्रतिपक्षसाथे सल्लाह समेत नै कऽ सत्तापक्षसभ जबरजस्ती संशोधन आगा बढौलक तँ ओयके प्रतिरोध कर्वाक चेतावनी देलनि ।
ओली संविधान संशोधन प्रस्ताव फिर्ता कऽक सुरुएसँ अय सम्बन्धमे छलफल करपर्वाक बतौलनि । ओली संविधान संशोधनके नयाँ प्रस्ताव सम्बन्धमे छलफल कऽर एमाले तयार रहल समेत प्रष्ट कएलनि ।
ओली दु नम्वर प्रदेशके चुनाव तेसर चरणमे कऽर मिति धुस्काबके काजमे सत्तापक्षसभ राष्ट्रिय जनता पार्टीके मोहरा मात्र बनौने आरोप लगौलनिअछि । ओे काग्रेस दु नम्वर प्रदेशमे चुनाव हारके डरसँ राजपाके आगा घुस्काक मोहरा बनौने दाबी कएलनि ।
ओ दु नम्वर प्रदेशमे होबबला स्थानीय तहके तेसर चरणके चुनावमे सेहो एमाले ५० प्रतिशत भोट लएवाक दावी कएलनि । ओ कहलनि, ‘दु नम्वर प्रदेशके जनता अखनो एमालेके पक्षमे अछि ।’
संशोधन प्रस्ताव कोनो हालतमे नै मानब ओलीके हठ काएमे ,२ नम्बर प्रदेशसँ ५० प्रतिशत मत लएवाक दावी0
आषाढ २४ गते,नेकपा एमालेके अध्यक्ष केपी शर्मा ओली सत्तापक्षसभ देशके विरुद्ध लओने संविधान संशोधनके प्रस्ताव एमालेके मान्य नै हेवाक बतौलनिअछि । संविधान संशोधनमे सहमति जुटाब प्रधानमन्त्री शेरबहादुर देउवा सक्रियता बढारहल बेर प्रतिपक्ष पार्टीके अध्यक्ष ओलीके एहन कहब बाहर आएलअछि ।


text:
मैथिली साहित्य आ मिथिलाक संस्कृति पर विमर्शक एकटा मंच ।प्राचीन गौरवशाली परंपराक पहचान आ नवीन प्रगतिशील मूल्यक निर्माण लेल एकटा लघु प्रयास ।
Saturday, 11 February 2012
लछमी आ दरिदरा
लछमी क मुंह छूछून रहनि
दरिद्राक श्रृंगार बढ़ैत रहल
लछमी के चढ़ल जल फूल तिलक
मोने अमूने पूजा चलैत रहल
मुदा प्रसन्न होइत गेली दरिद्रा
लछमी कहियो सरिया के नइ एली
आ दरिदरा संगे रहली
अभ्यागत अतिथिक अशेष व्युत्पत्तिक संग
पूजाक प्रत्येक अध्यायक संग लछमी क आभा मंद होइत गेल
आ दरिदरा मुस्कुराइत रहली नवसारि जँका
सब तरहक बातचित
हँसी मजाक
गीत नाद चलैत रहल
नवसारि कोनो मर्यादा नइ राखली
एकटा प्रलम्ब अंतर्धानक बाद
'आब कतेक स्वागत करी
कोनो आर घर नइ देखलहो
जे खानदानक संग हमरे बथेलहो ?'
2 comments:


text:
नई दिल्ली। अलीगढ़ मुस्लिम विश्वविद्यालय (एएमयू) क किशनगंज (बिहार) में स्थापित भ रहल सेंटर लेल बिहार सरकार सबटा बाधा दूर करि देलक। एकरा लेल बिहार सरकार पहिने 224.02 एकड़ जमीन एकठाम द देने छल। शुक्रदिन एहि भूमि क अधिग्रहण सेहो भ गेल। भूमि स संबंधित कागजात क कार्रवाई लेल एएमयू कुलपति आ रजिस्ट्रार किशनगंज मे छथि। गौरतलब अछि जे किशनगंज में एएमयू सेंटर लेल बिहार सरकार पहिने अलग-अलग तीन ठाम जमीन देने छल, जाहि पर विवाद भ गेल छल। एकर बाद सेंटर पर राकांपा, राजद आ कांग्रेस राजनीति शुरू करि देने छल आ बिहार सरकार पर एहि सेंटर कए खोलबाक प्रति अगंभीर हेबाक आरोप लगेने छल। बिहार सरकार आइ विवि प्रशासन कए किशनगंज क मौजा चकला में 224.02 एकड़ भूमि अधिग्रहण करि सौंप देलक। आशा कैल जाए जे नवका साल मे एएमयू सेंटर एहि ठाम खुलि जाएत।
मुख्य पृष्ठ समाचार एएमयू कए भेटल जमीन


text:
बेंगलुरु। भारत मे विकास क पायदान पर पिछड़ल राज्य बिहार 2008-09 मे 11.03 फीसदी क विकास दर की हासिल केलक चारू दिस स राज्यक गुणगाण शुरू भ गेल अछि। पिछला एक माह क आंकड़ा कहैत अछि जे बिहारक एहि उपलब्धिपर लगभग सबटा अखबार अपन संपादकीय लिखलक अछि। आब कम स कम देशक लोक इ मानबा लेल तैयार भ गेल अछि जे आईटी सन सेक्टर में सेहो बिहार मे ओहने मौका अछि, जेहन देश क अन्य जगह पर।
तेकर मुख्य कारण इ अछि जे नीतीश सरकार आईटी सेक्टर पर फोकस करि रहल अछि आईटी पॉलिसी पर अमल भ रहल अछि। बिहार मे बनल आइटी नीति मे आईटी कंपनी कए फायदावाला कईटा पेशकश कैल गेल अछि। बिहार क उपमुख्यमंत्री आ वित्तमंत्री सुशील कुमार मोदीक मानी त बिहार स जे लोक नौकरी क तलाश मे बाहर गेल छलाह, ओ घर लौटबा लेल तैयार भ रहल छथि। एकटा सर्वे क अनुसार बिहार स पैघ पैमाना पर आईटी प्रफेशनल दुनिया भर मे अपन लोहा मनवा रहल छथि। असगर बेंगलुरु मे सवा लाख आईटी प्रफेशनल बिहार स छथि। ऐहन मे बिहार कए बेंगलुरु क बाद सबस पैघ आईटी डेस्टिनेशन बनेबाक कोशिश भ रहल अछि। चूंकि बेंगलुरु सन शहर मे रहब आब महग भ गेल अछि, एहन मे आईटी कंपनी सब टियर-1 आ टियर-2 शहर जेना पटना आ जयपुर क दिस रुख करबा लेल लगभग तैयार भ गेल अछि। बिहार मे कंपनी खोलबा लेल कई आईटी कंपनी आ सरकारक बीच वार्ता सेहो भ गेल अछि।
बेंगलुरु क बाद पटना बनि रहल अछि आईटी सेक्टर क पसंदीदा शहर
बेंगलुरु। भारत मे विकास क पायदान पर पिछड़ल राज्य बिहार 2008-09 मे 11.03 फीसदी क विकास दर की हासिल केलक चारू दिस स राज्यक गुणगाण शुरू भ गेल अछि। पिछला एक माह क आंकड़ा कहैत अछि जे बिहारक एहि उपलब्धिपर लगभग सबटा अखबार अपन संपादकीय लिखलक अछि। आब कम स कम देशक लोक इ मानबा लेल तैयार भ गेल अछि जे आईटी सन सेक्टर में सेहो बिहार मे ओहने मौका अछि, जेहन देश क अन्य जगह पर।